text:
Trop sono malâts di moto i furlans? Sal domandìn a 30 agns de scree de peraule par dî bikers: motârs
Furlans motârs e malâts di motos? A sintî chei che no ju puedin viodi, si disarès di no. Ma la storie lungje e tribulade dal popul des dôs ruedis – che e à scugnût puartâ la caravane dai motârs di une bande a di chê altre ator pal Friûl par organizâ il lôr motoradun plui impuartant, la Biker Fest International, dopo di agnorums tal Parc dal Rivelin di Osôf di Osôf (ma tacade a Vilegnove), prime tune trasfierte al Çoncolan, po dopo a Lignan – e somearès contâ l’esat contrari. Numarons: un event che di une bande al puarte in Friûl int di dute Europe, e di chê altre al puarte dongje cualchi carantan, se no altri pai locâi dongje di dulà che e je la fieste. Po dopo, une considerazion: si vierç l’Istât e cu lis bielis zornadis, si viodin a butinton. Insome, che a plasin o no, a son un fenomen di contâ.
Cui che a son chei cu la moto Daûr dai prejudizis, no tu ur daressis un franc. Fevelant cun lôr, si reste maraveâts. Provait a domandâur ce mistîr che a fasin te vite di ogni dì. No peçotârs: no cate il cjaveli lunc e ont, lis cjadenis, il fâ di spacons e dut chel corean. Cui sono i motârs? Pal plui: avocats, nodârs, professioniscj. I motârs vêrs a son int serie te vite di ogni dì e la moto probabilmentri e rapresente une valvule di sbroc des tensions e des dinamichis de cuotidianitât. Indagant su di lôr, o ai scuviert ancje che il tiermin biker, par dî il vêr, al à dentri tantis declinazions. No je dome une moto. E l’event di Lignan al tire dentri pal plui apassionâts des motos “custom”: ven a stâi chei che les “customizin”, lis personalizin di strichis e di piel, di cjadenis e motôr a manete. Motos customizadis a son chês strambis, cu la sente basse e lungje, il manuvri bas e slungjât. Insome: chês che a fasin plui sene (e ancje plui rumôr).
I numars des “dôs ruedis” Cirint i numars daûr dal fenomen, lis provinciis furlanis a van daûr de medie taliane in merit ae presince di motos: Gurize a ‘nd à 10,6 ogni 100 abitants; Pordenon 7,7; Udin 8,6. La medie taliane e je invezit 10,6 motos par 100 abitants. Numars che a vegnin de ultime rilevazion fate tal 2013, par cure de Aci e dal Centri Studi dal Censis e che a metin adun ducj i mieçs su dôs ruedis, e duncje ancje i “cincuantins” dai adolessents.
Une peraule furlane al puest di chê inglese Dal sigûr il 2016 al segne l’inovâl de peraule Motârs, doprade pe prime volte tal 1986 par definî il tiermin inglês di Bikers: al jere il non dal club di passionâts di moto che tal 1987 al organizà la prime Biker Fest a Vilegnove di Sant Denêl. Tal 1991 e nassè ancje la lôr riviste, che si clamarà Bikers Life e par tancj agns e sarà la uniche fate in Friûl e distribuide tes ediculis di dute Italie. Moreno Persello, un dai fondadôrs dal club, al veve contât a Christian Romanini, intune interviste ae Patrie di cualchi an za fa: «Il club al è stât sierât ae fin dai agns Novante e cumò la fieste e je gjestide di une associazion. La plui grande sodisfazion dopo vê sierât il club e je che, vint inventât il non Motârs in lenghe furlane, ducj i motocicliscj furlans cumò si clamin Motârs! Une grande sodisfazion par ducj nô che o vin fat part dal club: si sintìn un pôc i gjenitôrs di ducj»
Sino tiere di motârs? Il fat al è che la tiere furlane e pâr che e vedi propite vocazion pai motârs. O sin storichementri un teritori di passaç: par Austrie e Gjermaniis, dulà che la tradizion dai motârs e je plui consolidade, o sin une tiere di mieç e di passaç, cussì come pai paîs a soreli jevât, tant che Slovenie e Cravuazie, che a stan propit vivint une lôr vierte in tiermins di turisim a dôs ruedis. O vin curvis, pas, monts e bielecis di paisaçs, sedi su lis distancis lungjis che su chês curtis. O vin une culture locâl di fâ viodi e di ‘vendi’: gustâ a presit acetabil, culture di viodi e di discuvierzi sore nuie. Forsit o varessin di pandi di plui chescj aspiets jenfri cheste categorie di turiscj e di jessi plui tolerants viers di lôr. Ae fin, e je juste dome un pôc di confusion di motôrs in plui. ❚
✒ Oscar Puntel


c: text/html

text:
Referendum pe Regjion Friûl-Triest e cuintri lis Uti: vie cun lis firmis e il percors che si varà di fâ
Cui sono? Si son dâts dongje su iniziative dal sindic di Rivignan-Teôr, Mario Anzil, l’avocat che al à vuidât ancje il progjet di fusion tra chei doi comuns de Basse. I àn rispuindût in tancj: almancul in tresinte ae fin di Zenâr, te prime tape di racuelte des firmis a Rivignan; e po un centenâr a Pordenon, la dì di Sant Valentin, no cate la ploie. Zovins e vielis, int stufe nere dai solits partîts e moviments, ex esponents dal autonomisim furlan, aministradôrs comunâi e provinciâi, cualchi vip e fra chei il president de Provincie di Udin Pieri Fontanini, pre Meni Zannier, il diretôr di TelePordenone Gigi di Meo. Ducj a àn firmât la lôr adesion a doi referendum di iniziative popolâr di mandâ in Regjon. Curiositâts di social network: 4.388 personis a àn metût “mi plâs” ae pagjine Facebook dal grup. Su Twitter, poie ancje dai socialiscj triestins, che a àn screât l’ashtag #tuttipertrieste.
Ce domandino? I doi tescj – studiâts e scrits di Anzil cul jutori di juriscj e tecnics – a son un abrogatîf e chel altri propositîf. Chel abrogatîf al domande di scancelâ il gnûf sisteme des autonomiis locâls, fondât su 18 Uti, ven a stâ mini provinciis (une situazion che o saressin di fat ducj sot Triest, lu à dite, in mût sclet, l’assessôr Torrenti). Tuttiperilfriuli lis definìs «costosis e ineficientis». Chel altri referendum, il propositîf, al domande di riformâ la regjon sul stampon dal Trentin-Sud Tirôl: in pratiche si tratarès di creâ dôs provinciis autonomis, une pal Friûl e chê altre par Triest. «Un model che za al à dimostrât di funzionâ ben, di costâ mancul e di jessi in grât di determinâ il disvilup economic dal teritori dulà che al è aplicât», al dîs Anzil. E nol è un câs che al è il stes model che al veve tal cjâf Tiziano Tessitori.
Cuâl il program? Tra i ponts plui impuartants sostignûts dal Comitât in cheste propueste e je la valorizazion de vocazion mitteleuropeane di Triest e de nature “policentriche” dal Friûl, che e podarà vê plui cjâfs lûc di provincie, la valorizazion di dutis lis minorancis linguistichis de Regjon e la atribuzion ai comuns di un rûl fondamentâl. Al spieghe Mario Anzil, puartevôs e prin citadin di Rivignan-Teôr: «La sovranitât e à di jessi restituide al popul furlan e il referendum al è l’imprest plui democratic che al esist. Cheste iniziative no varà di jessi strumentalizade, ma trasversâl. O volìn che il popul furlan al sedi dut un par sburtâ une ricostruzion istituzionâl che i dedi la juste dignitât. Dopo a podaran vignî i ponts di viste diviers e ancje i partîts, ma cheste imprese e à di burî fûr de unitât dal popul furlan».
A ce pont sino? O sin inte fase che Tuttiperilfriuli al sta tirant sù lis firmis par sostignî i doi cuesîts. A coventin 500, di trasmeti al Ufici di Presidence dal Consei Regjonâl che al à di valutâ la amissibilitât. Il grup al larà ancjemò indevant, a tirâ sù firmis, fintremai ae metât di Març, propit par vie che e je la int a domandâlu. Dopo il bon acet di chel orghin, si passe ae fase doi. A coventaran lis firmis di 15 mil citadins, dentri de fin dal an. Se chê racuelte e passarà, si sarà clamâts al vôt te Vierte dal 2017. ❚
✒ Oscar Puntel

robotstxt: allowed

filter: keep


text:
70 AGNS DI PATRIE DAL FRIÛL - I FONDADÔRS. Felix Marchi
FELIX MARCHI. Nassût a Udin ai 26 di Lui dal l889, fi di Josef, impleât e di Ersilie Pertoldi, mestre. Daspò jessi stât intal Partît clericâl, al devente anarchic cuant che al va a stâ a Buenos Aires. Tornât in Italie al ven schedât tant che «Anarchico, Pericoloso» intal Caselari politic centrâl. Daspò de prime vuere mondiâl al aderìs al Partît socialist (1920), che al mole par motîfs no sclarîts. Tor dal 1930 al madure chel ideâl che al met dongje justizie sociâl e autonomisim furlan radicâl che nol molarà mai plui te vite. Il so pinsîr al sflorìs a plen daspò de seconde vuere mondiâl cu la partecipazion ae Associazion pe autonomie furlane di Tiziano Tessitori e inviant il setemanâl in lenghe furlane «Patrie dal Friûl». Cheste esperience si sierarà intal 1965, cuant che Marchi si ritire in Cjargne, a Mediis di Soclêf, cu la femine Marie Del Fabro, li che al mûr ai 17 di Avrîl dal 1986, a 97 agns. ❚


text:
Il grup furlan dai LaipNessLess di là dal clap cul tour Lis Maglis di Muzane. Us contìn ce che a àn cumbinât
Dopo une ricercje di ostarie in frascje o vin finalmentri scuviert dulà che al è lât a finî il Mostro dal Cormôr. E no induvinarês mai fin dulà che al è rivât. De lagune di Maran, passant pal Cormôr nol à dome traviersât il Tiliment, ma ben al è lât fin a Milan.
Cun El Scovace, l’Alien di Mortean e dute la musiche furlane plui politichementri scorete, i LaipNessLess a àn tornât a fa sintî la lôr bestialitât cuntun gnûf tour delirant, dal titul Lis Maglis di Muzane 2016.
I dispreseabii e cence pêi su la lenghe LaipNessLess che, tacant dal 2014, si son fats cognossi pes ostariis di dut il Friûl puartant sul palc Bestie feroci e il Mostro dal Cormôr tour, a àn ancjemò une volte cjariât il furgon di damigjanis di vin e struments e a son partîts par une gnove butade di concierts.
la formazion no je cambiade: o vin un aligatôr al cuintribàs (Davide Sciacchitano), Jack La Nutria ae ghitare (Jacopo Casadio), e l’imperadôr de Basse furlane ae vôs (Rudy Citossi).
Lis Maglis di Muzane Tour e duncje la prime aventure internazionâl di chestis bestiis sunadis e je tacade di Milan. Par zontâsi al pes di Avrîl, Il Crocodîl, El Scovace e l’Alien di Mortean a son stâts presentâts al public milanês al prin di Avrîl al C.S.O.A. COX18 di Milan. A introdusi la performance nol podeve mancjâ il grant Fabian Riz.
La presince di Fabian Riz e à fat scalfûr, parcè che chei di Milan a àn dedicât al cjantant la gnove cuvierte di Glamour, dismenteant i LaipNessLess, simpri plui indignâts.
La esibizion dal grup e je invezit lade a finîle in mondovision e si pues cjatâle sul sît dal COX18: https://cox18stream.noblogs.org/post/2016/04/01/fabian-riz-orchestra-laip-ness-less/.
dopo la esibizion internazionâl di milan, di dulà che no crodevin mai plui che a tornassin vîfs, i LaipNessLess a àn continuât il tour otignint une grande rispueste di public ancje a Vignesie, tal Laboratori Occupato Morion, e a Sant Zuan dal Nadison, te Associazion Rozaleo. Ta chestis dôs datis, il grup no si è fat mancjâ sul palc un ospit di ecezion: l’Insonne cun tant di jet e water.
Ducj i concierts dal gnûf tour a cjapin dentri i tocs vecjos, simpri valits e bestiâi, e cualchi gnove hit. Tra lis plui cuotadis di simpri Udine spara, Muzzana risponde e il blues de Nutrie. Lis gnovis comparsis sul palc si confermin El Scovaze, une version furlane di “er monnezza” e l’Insonne.
intant par capi miôr ce che a son lis maglis di muzane o podês lâ a viodi il gjornâl des aventuris dal grup su http://laipnessless.blogspot.it.
Di ce che a scrivin, nancje lôr a somein masse convints: «No si capìs fin insom… e par cui che al à capît forsit al jere miôr no capî. De Ete di Mieç a Muçane dal Turgnan a àn tacat a vignî fûr stranis maglis. Al è cui che al dîs che za cul imperi roman la robe e fos cognossude cussì tant che di chest al è nassût il non di Muçane, dal latin muccus (lidrîs ebraiche: muq) cul significât di secrezion, muc, in conseguence a sostancis che come un brût a bulecin tes palûts.
Muc. Muc tignût distant dai romans e che al faseve pôre come il demoni te Muçane medievâl.
Tacjis. Tacjis che la “silva lupanica” e à parât par secui.
Maglis. Maglis che il boscam al à platât di timps dismenteâts… fin a vuê.
Lis Maglis di Muzane a son tornadis, amiis dai debii, salvadiis profetis dal mâl cui potents, dispietadis cui vîi e gjenerosis cui ardîts. Il tour dai LaipNessLess al celebre lis maglis di Muçane. Cun timôr.»
spietant ancjemò di capî ce che al è e cemût che al larà indenant Lis maglis di Muzane Tour 2016, i LaipNessLess us spietin ai lôr prossims concierts. Al è confermât che dopo il sucès a Milan il grup al continuarà la sô montade musicâl a nivel internazionâl, ma pal moment ju podês simpri cjatâ tes miôr ostariis e frascjis daûr cjase. ❚
✒ Moira Pezzetta


text:
Sardegne: publicât ancje par sart l’Anuari dal contribuent
La Agjenzie des Jentradis e à publicât ancje par sart l’Anuari dal contribuent, un test di 190 pagjinis cun dutis lis informazions utilis par paiâ lis tassis e, plui in gjenerâl, in materie fiscâl. Il lavôr di traduzion al è stât fat dal Ufici regjonâl pe lenghe sarde e si insuaze intal percors, inviât de Regjon, di meti a disposizion dai citadins i documents de aministrazion publiche ancje in lenghe sarde. Il lavôr di traduzion al à permetût ancje di incressi la terminologjie specialistiche dal sart intal cjamp de economie e de finance, che cussì e podarà zovâ par voltâ ancje altris documents.
Font: ULS Ogiastra, 19/11/08


text:
I osservatôrs internazionâi a àn denunciât gnovis violencis cuintri de popolazion civîl e dai militants saharawi inte citât di El-Aaiún, capitâl dal Sahara Ocidentâl. I fats a son capitâts ai 9 di Març cuant che un grup di ativiscj saharawi pai dirits umans a son tornâts in citât daspò di une visite intai cjamps di profugance là che e vîf une buine fete de popolazion saharawi scjampade denant de ocupazion marochine dal lôr paîs. Lis fuarcis di polizie marochine a àn atacât i ativiscj e la popolazion che e jere jessude in strade par dâi il bon acet. I osservatôrs internazionâi a àn fevelât di almancul une disine di ferîts, ma lis informazions a son ancjemò parziâls.
Font: Ambassade RASD Rome, 10/03/10


text:
Les vôs dai Furlans sparniçâts ator pal mont
Friday, June 27, 2008
Curiositâts
Sgarfant su Vichipedie o ai cjatât alc di interessant, cjalant in bas a diestre in te pagjine di tancj utents furlans le che elenchin le lenghis che tabain si cjate le note " Frico - Chest utent al e stat tirât su a polente e Frico ". Come che si pues viodi in cheste pagjine chi dal utent Tocaibon.
Saturday, June 21, 2008
Caratars Distintîfs
Friday, June 20, 2008
Becs par di bant
In tun esperiment fat in Inghiltere , le che e an ufiert 5 sterlinis a cui cal pasave pe strade, une vore di pocje int e a aprofitât.
Daûr des analisis che e e son stadis fatis in base a etât e altris fatôrs, al semee che i zovins e jerin plui pronts a acetâ le ufierte che i plui anzians i oms plui des feminis e vie indenant...
Al sarês interessant viodi al stes esperiment in Friûl....
Friday, June 13, 2008
12 di Zuin
Tuesday, June 10, 2008
Lavors di cjase
E o resti cence peraulis.


text:
Les vôs dai Furlans sparniçâts ator pal mont
Saturday, February 13, 2010
Qualchi foto piardude
Par ducj che come me' no son in Friul, e chei che son in Friul ma che no viodin l'ore che rivedi le primevere un pocjs di fotos furlanis.
4 comments:
- ILfurlanist said...
-
No tu sês migo mâl come fotografo ;-)
- February 15, 2010 at 10:01 AM
- Galliano said...
-
Mandi Norman:
sêstu in Californie? o sêstu za tornât a cjase?
une vore bielis lis fotografiis di panoramis furlans che tu as fatis,
gjavimi une curiositât, di cuale zone dal Friûl sono?
Mi par ca le ancje un Cjiscjel, di dolà isal?
Dal timp ca di nô !! cumò o sin in plen Istât,lis temperaduris a puedin variâ, tal sud (Patagonie) al po fa ancje frescut, tal nord tant cjalt, tal centri (Buenos Aires) variabil.
Ti saludi ,e tantis bielis robis.
Galliano.
- February 17, 2010 at 9:10 AM
-
-
Bielis les fotos.
mandi fradi, from: to suur & to fradi
- February 23, 2010 at 9:49 AM
- Anemone Viola said...
-
Ce bieles fotos! COmplimens!!!
Ti augurei une bune sornade e ti mandi un salut dal Friul. Ue chi a è une biele sornade di soreli e no fas mase cjalt.
Mandi!
- May 21, 2010 at 1:04 AM


text:
La maree umane rivade di dute la Catalogne e ancje di altris comunitâts di lenghe catalane e à colassât lis stradis di Barcelone par manifestâ la voie di indipendence che, ancje daûr dai ultins sondaçs, e je maioritarie intal paîs. In place a jerin i rapresentants di ducj i partîts catalans, gjavade la diestre spagnoliste dal PP, dai sindacâts, des organizazions pe lenghe, dal mont de culture, dal sport e de economie, e une sdrume grandonone di citadins di ogni etât, divignince e categorie sociâl. Il no des autoritâts spagnolis par ogni ipotesi di incressi l’autoguvier catalan, la strategjie di acentrament puartade indenant dal guvier dal PP, il pês dal debit public discjariât su lis autonomiis locâls cence tignî cont dal diferent nivel di contribût che chestis a dan aes istituzions centrâls a son dome un pocjis des resons che a àn sburtât simpri plui catalans a pensâ che la uniche strade e sedi aromai chê de indipendence. La adesion massive ae manifestazion e à però cjapât in cuintripît il stes president dal guvier catalan, Artur Mas (CiU), che tes ultimis setemanis al sburtave par un gnûf pat fiscâl cun Madrid cjatantsi però denant di un no sec. Il messaç clâr e massîf dât dai catalans ai 11 di Setembar al à obleât Mas a olsâ di plui e a domandâ pe Catalogne struturis di stât e sovranitât fiscâl tant che prin pas par une Catalogne indipendente. Il risultât de manifestazion al à spaurît lis fuarcis plui leadis al stât tant che il PSC che al domande al guvier centrâl une riforme federaliste plui fuarte par gjavâi fuarce al indipendentisim, e al à dât plui fuarce a chei partîts che, tant che ERC e Solidaritat, a domandin di inviâ daurman il percors di autodeterminazion, cui cuntun referendum, cui cuntune proclamazion unilaterâl di indipendence. In ogni câs, cuasi ducj i osservatôrs a concuardin tal dî che la manifestazion dai 11 di Setembar e segne un pont che al sarà dificil tornâ indaûr.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
20/09/12
Paîs Catalans: plui di un milion e mieç in place pe indipendence
La maree umane rivade di dute la Catalogne e ancje di altris comunitâts di lenghe catalane e à colassât lis stradis di Barcelone par manifestâ la voie di indipendence che, ancje daûr dai ultins sondaçs, e je maioritarie intal paîs. In place a jerin i rapresentants di ducj i partîts catalans, gjavade la diestre spagnoliste dal PP, dai sindacâts, des organizazions pe lenghe, dal mont de culture, dal sport e de economie, e une sdrume grandonone di citadins di ogni etât, divignince e categorie sociâl. Il no des autoritâts spagnolis par ogni ipotesi di incressi l’autoguvier catalan, la strategjie di acentrament puartade indenant dal guvier dal PP, il pês dal debit public discjariât su lis autonomiis locâls cence tignî cont dal diferent nivel di contribût che chestis a dan aes istituzions centrâls a son dome un pocjis des resons che a àn sburtât simpri plui catalans a pensâ che la uniche strade e sedi aromai chê de indipendence. La adesion massive ae manifestazion e à però cjapât in cuintripît il stes president dal guvier catalan, Artur Mas (CiU), che tes ultimis setemanis al sburtave par un gnûf pat fiscâl cun Madrid cjatantsi però denant di un no sec. Il messaç clâr e massîf dât dai catalans ai 11 di Setembar al à obleât Mas a olsâ di plui e a domandâ pe Catalogne struturis di stât e sovranitât fiscâl tant che prin pas par une Catalogne indipendente. Il risultât de manifestazion al à spaurît lis fuarcis plui leadis al stât tant che il PSC che al domande al guvier centrâl une riforme federaliste plui fuarte par gjavâi fuarce al indipendentisim, e al à dât plui fuarce a chei partîts che, tant che ERC e Solidaritat, a domandin di inviâ daurman il percors di autodeterminazion, cui cuntun referendum, cui cuntune proclamazion unilaterâl di indipendence. In ogni câs, cuasi ducj i osservatôrs a concuardin tal dî che la manifestazion dai 11 di Setembar e segne un pont che al sarà dificil tornâ indaûr.


text:
Il marcjât de lenghe furlane
Vuê e je stade la conference stampe clamade di Radio Onde Furlane e Radio Spazio 103 par denunziâ i dams che i tais aes risorsis dedicadis ae lenghe furlane a fasaran tal cjamp radiotelevisîf: mancul servizis, plui disocupazion.
No ai podût lâ ae conference, ma mi sint di zontâ une riflession.
Cui che nol cognossès ben la situazion furlane (e o pensi che pardabon la plui part dai furlans no le cognossin) al podarès pensâ: "Al è timp di crisi, parcè no si varessial di taiâ ancje sul furlan? E po chestis radios, parcè no stano sù cu lis lôr gjambis? Parcè àno di domandâ la caritât? Che si nicin e che a stedin sul marcjât"
Cui che al resonàs cussì, se il Friûl al fos intune situazion normâl, a varès ancje reson: ma no sin intune situazion normâl.
Il fat al è che si fevele tant di ducj chei milions (che in realtât a son une miserie) che i ents publics a àn spindût pe lenghe furlane, ma no si fevele di ducj i miliarts che il Stât Talian e lis sôs aministrazion a àn spindût par cuasi un secul e mieç par scancelâ la lenghe furlane.
E stant che o sin in crisi, no vuei fevelâ di lenghe furlane tant che valôr identitari, culturâl, sociâl e v.i., ma come valôr economic: cualsisei lenghe, in cundizions normâls, e cree economie, marcjât, indot. Invezit la Italie, di cuant che e je rivade in Friûl, e à invistît miliarts par distruzi o fâ abortî chel marcjât.
Un marcjât che al varès podût fâ la sô part par gjenerâ ocupazion, ricjece, benstâ.
Cemût si fasial cumò a domandâ a radios, editôrs, cooperativis, associazions, professioniscj di lâ indevant a lavorâ su la lenghe furlane dome daûr des regulis dal marcjât, se il plui alt ent public, cun dute la sô fuarce, si impegne par copâ chel marcjât?
Cemût pretindi, par esempli, che un editôr al sorevivi, se si impedìs par passe un secul ai furlans di jessi alfabetizâts te lôr lenghe?
E che no mi vegni a contâ l'assessôr Molinaro che la lenghe furlane cumò e je curicolâr te scuele: la realtât e je che no si fâs scuasi nuie, come prime. A mancjin i insegnants competents, a mancjin i programs, a mancjin i imprescj didatics, a mancjin i controi: e mancje plui di dut la volontât di fâ lis robis in maniere serie.
E cence intervignî in maniere serie no si permet al marcjât di esisti, e si impedìs di esisti ancje a realtâts virtuosis, come Radio Onde Furlane, che in chescj agns e à pardabon inviât un indot, in tiermins economics, artistics e culturâi.
Il probleme al reste, e al è di concet: pai nestris politics e aministradôrs, prin di ducj Renzo Tondo che al à simpri declarât che i bêçs sul furlan a son butâts vie, i finanziaments pe nestre lenghe a son dome une limuesine par fânus stâ cidins; par nô a son un invistiment indispensabil par creâ plui justizie e ancje plui ocupazion e plui benstâ.
Lis conferencis come chê di vuê a zovin almancul a fâ vignî fûr chestis cuistions, ma la reazion e la soluzion a podaran jessi dome politichis.
Intant, cemût che o vevi za scrit, che Tondo, De Anna e Molinaro si cjapin lis lôr responsabilitâts: leçs no rispietadis, finanziaments blocâts par agns, ancjemò prime che taiâts, professioniscj disocupâts.


text:
miércoles, 26 de agosto de 2009
Ricuârts di migrants...e di nâfs
Partint da l’an 1880, e fin ae prime vuere mondial (1914), la emigrazion taliane e fo des plui numerosis tra chês rivadis a la argjentine. Tal profîl dal emigrant al predomine l’om sol: agricultôrs, manoâi, comerciants, ecc, cualchidun come lavoradôr stagjonâl, che daspò di vê fate la specifiche stagjon fasint il racueidôr, il seseladôr e tornavin tal lôr paîs di origjin.
Altris si fermavin e cul timp a fasevin vignì la famee che jere restade in Italie. In chest periodi i talians a fondin coloniis impuartantis tal interni dal paîs, in chei agns il teritori argjentin al jere spopolât e si veve bisugne di man d’opare par lavorà lis imensis estensions di tieris. Di dutis formis dovût a dificoltâts par podè acedi ae proprietât de tiere, tancj a forin a vivi tes grandis citâts fasint altris mistîrs.
I talians in argjentine a forin conservânt lis lôr usancis e costums tal vivi il dì par dì, mantignint vîf il ricuart dal lôr paîs.
Il flus migratori al è stât interot jenfri lis dôs vueris mondiâls. Daspò dal 1945 si vierç un altri periodi migratori caraterizât da un gnûf profîl: za no son agricultôrs, ma operâus specializâts par lavorà tes gnovis industriis argjentinis. Si pues considerâ sierât in forme definitive tor i agns sessante.
La metât de popolazion, si pense che e à tra i soi assendents a emigrants talians. Par chel al è une vore comun sintì a dì:
“I Argjentins a son dissendents…des nâfs”
------------
Par traspuartâ a tancj milions di personis a coventavin un grum di nâfs. Il larc viaç a traviers dal ocean atlantic al durave su par ju trê setemanis, dipendiint de velocitât dal bastiment.
Si partive dal puart di Gjenue, cun destin finâl Buenos Aires, cun variis fermadis intermediis. Familiârs e amiis mi contarin che a rivarin cun chestis nâfs, e in chestis datis.
“Piroscafo Principessa Mafalda”, (Novembar dal 1923).
“Nave Reggia Vittorio E. III”, (Novembar dal 1925).
Piroscafo “Duca D’Aosta”, (Febrer dal1926).
Piroscafo “Principessa Maria”, (Març dal 1939).
Piroscafo “Santa Cruz”, (Zenâr dal 1949).
Transatlantico “Conte Biancamano”, (Dicembar dal 1951).
M/n “Augustus”, (Avost dal 1952).
---
miércoles, 19 de agosto de 2009
Il presut di San Denêl
In Friûl, il purcit al è un animâl tipic che si esprim al miôr tal presut crût di San Denêl ,famôs dapardut, la produzion dai presuts di cheste gaiose citadine dal Friûl di mieç in provincie di Udin, a derive des particolârs cundizions climatichis di cheste localitât culinâr situade tra lis Alps Cjargnelis e il mâr adriatic, e al è propit l’aiar di San Denêl, une crosere de brise che ven sù de lagune e lis foladis fredis e sutis che vegnin jù da lis Alps, che involucin par tancj mês la cjâr metude a stagjonâ.
Si conte che i Cels, antîcs abitants dal Friûl, a forin i prins te storie a conservâ lis cuessis dai purcits usant jerbis particolârs, asêt e fum, la cjar purcine e jere il lôr mangjà preferît.
Lis cronichis de epoche a contin che il Patriarcje di Aquilee, si fos preocupât di “saurî” la permanence dai prelâts riunîts tal Concili di Trent , mandantjur une cuantitât di persuts. Cheste specialitât furlane si le cjatave ancje tes taulis de Serenissime e des corts Austriachis e Francesis.
Viers i finâi dal Votcent a San Denêl e jere za cualchi dite che e produseve chest deliziôs prodot, e che a podevin ingloriâsi dal riferiment di sei “furnidôrs de Cjase Reâl ” e dai “ Sacris Palaçs Apostolics”.
I prins stabiliments destinats a une produzion autonome (ju cjatin bielzà tal 1920) a scomencin a metile in confezions, involuçant lis fetis ben finis in cjarte veline, in scjatuletis fatis cun tun len lizêr.
Tor il 1930 chest sisteme al fo sostituît cul sisteme “sot vueit”, e lis scjatuletis a erin di late e a vevin la lungjece di une fete di presut.
Tai agns sucessîf chestis “ditis” si trasformarin di produtôrs artesanâi in veris industriis, tal cors dai agns 80 o vin viodût une consistente jentrade di impresis di plui grandis dimensions, cence pierdi la forme artesanâl di stagjonâ il persut.
-
A Buenos Aires cheste delicatece e ven impuartade. E cuntune pocje di fortune cualchi pariint o amì te puarte di regâl une scjatolete tornant dal Friûl.
---
miércoles, 12 de agosto de 2009
Madone d'Avost, Ferragosto
Ai 15 di Avost o sin a “Madone d’Avost”, l’Italie dute si prepare par passâ dîs di fieste, za che ai 15 di Avost in dut il mont Cristian si ricuarde la fieste religjose dal dì de Sense de Vergjine Marie. Lis sôs origjinis si rimontin al Orient dal IV secul. La etimologjie de peraule “Ferragosto” e derive dal Latin “Ferie Augustee”, fieste pagane istituide (18 p.d.c.) par celebrà il racuelt dai cereâi.
Ricuardìnsi che il non dal mes al è in onôr dal Imperadôr August. Dut il mes di Avost al jere festîf, e a jerin une des pocjis ocasions che a vevin i Romans di ogni classe e cens, fossino stâts parons o sclâfs si miscliçavin liberementri.
La glesie catoliche, tal VI secul, e à traspuartât e modificât la secolaritât dal “Ferragosto” al cambiâ te fieste cristiane de Sense dulà che
Il dogme di fede de Vergjine Assunte in cuarp e anime al è stât solenementri declarât dal Pape Pio XII ta l’an 1950.
Il 15 di Avost si fas fieste di dôs formis diferentis: come religjose che ancjemò a manten la sô solenitât di simpri (la sante messe, processions ,ecc. ). E ancje come fieste civil: si fasin des gjitis e scampagnadis aprofitant dal bon timp, (magari in che dì si scjadene un temporâl cun tons e lamps) tignint cont che tal emisferi nord al è istât) za che e je epoche di vacancis.
Si calcole che tai dîs precedents no mancul di 5 milions di machinis a van e a vegnin par stradis e autostradis di dute
--
In Argjentine la situazion ae diferente, par sei situade tal emisferi sud, e je epoche invernâl, e la zornade e je lavorative. Par tant al à impuartance dome l’aspiet religjôs. O saludi a dutis lis clamadis Assunte e Assunzion.
---
miércoles, 5 de agosto de 2009
La Boca un cuartîr di Buenos Aires
Chest curtîl di solit al veve un par di podinis par lavà la robe, e des piçulis stanziutis che funzionavin come gabinets par lavâsi e ancje come necessari. Dutis chestis instalazions bisugnave spartîlis cun altris afituâi e plui di cualchi volte si doveve spietà par fa ûs di lôr. Chestis cjasis a jerin clamadis “Conventillos”
Un pitôr famôs “Benito Quinquela Martin” al decît di dai colôr a lis façadis; di solit si usave i vanzums des pituris che si pituravin lis barcjis. Al dì di vuê il turisim al po viodi come sal fos un arc di San Marc. Il cuartîr in ciertis zonis al è in decadence, come anticipant la demolizions di cjasis, che se fossin conservadis a saressin un reâl atratîf par ducj.
Il puest plui “turistic” al è “
Dopo a son doi puints separâts da un 200 metris tra di lôr, un al è il vecjo puint di fiâr, chel altri al è il puint “Nicolás Avellaneda” cun dôs scjalis mecanichis di doi plans.
Di lì e nas la vie “Caminito”, une strade destinade sore dût al turisim, podint preseâ dai doi marcjepîts lis carateristichis façadis.
Grant part dai emigrants Talians che si son instalâts tal cuartîr di Boca, a jerin di origjin Gjenoes, di li che al dì di vuê ai simpatizants dal “Club Boca Juniors” si ju clame “Xeneizes”. Curiosementri i colôrs dal Club Boca a son i stes de bandiere de “Patrie dal Friûl”, valadì blu e zâl.
---
Caminito que el tiempo ha borrado,Que juntos un día nos viste pasar,He venido por última vez,
He venido a contarte mi mal.
Desde que se fue,
Triste vivo yo,
Seguiré sus pasos,
Caminito, adios.
---
Cliche chi e tu sintarâs une biele versión sunade pe orchestre di Leopoldo Federico.
---http://www.todotango.com/Spanish/Las_obras/Grabacion.aspx?id=576
---
Suscribirse a: Entradas (Atom)


text:
Violin
Il violin al è un strument musicâl de famee dai arcs a cuatri cuardis, acuardât ad intervai di cuinte. Al è il plui piçul dai arcs, bon di rivâ a notis plui altis rispiet a di chei altris struments de famee. La cuarde plui basse (e duncje la note plui greve) al è il Sol2, il Sol subite sot dal Do centrâl (Do3); lis altris cuardis a son, in ordin a cressi, il Re3, il La3 e il Mi4. Lis parts par violin a doprin simpri la clâf di Sol, clamade par solit clâf di violin. Cuant che si à di eseguî notis e passaçs tant acudis, a si dopre une indicazion di pueste che e vise di traspuartâ lis notis a une otave parsore. Violinist al è cui che al sune il violin; l'artesan che al fâs o al comede struments a cuarde al è il liutâr; cui che al fâs i archets al è il archetâr.
Lis parts e i materiâi[cambie | modifiche il codiç]
La part che e risune dal violin è je une scjate vueide (clamade casse armoniche o di risonance, in len, fate cun grande precision pai materiâi, pe finiduris e dimensions. La casse armoniche dal strument, lungje tra i 34,9 e i 36,2 cm, a forme di vot, a curvis, è je costituide da une taule armoniche (clamade ancje plan armonic), di peç (Picea abies) e da un font, gjeneralmentri in aier montan, colegâts tra di lôr di fassis in len di ajar pleât. Il font al po jessi fat di un sôl toc di len (font unic), o pûr di doi tocs tacâts dongje. Lis fassis a vegnin inneadis te aghe e po modeladis su sagumis di fiâr che prin a son stadis scjaldadis a dovê.
Il peç di risonance, che al ven lavorât di pueste cu la vene drete e regolâr al ven par plui di un bosc dal Trentin, de foreste di Paneveggio, o de Val Cjanâl, tal Tarvisian. Font e fassis a son di aier dai Balcans, len dûr e sort. Tastiere, pirui, cordiere e spaliere a son prodots di ebanisterie. Lis cuardis un timp di budiel di piore (dopradis ancjemò par esecuzions filologjichis ma che stentin a tignî drete la note e tindin a fruiâsi e a rompisi). Lis cuardis La, Re e Sol plui grevis a àn une anime sintetiche (nylon, rayon, o ancje carboni) e un rivestiment in metal (açâr, alumini, arint e fin al aur). La cuarde plui alte o cantin, il Mi, al è un unic fîl di açâr. Il len doprât pe bachete dal archet al è par solit esotic (il sudamerican pernambuco). La grene e je di cjaval mascjo parcè chei de femine a son stâts bagnâts de urine de bestie che ju fâts vignî plui debui a la tension. L'archet, o nome arc, al è une bachete di len elastic e disvuedât par dentri, insom e da pît i ven tacât un fas di grene di cjaval, tindût di une lungje vît che i cor dentri fûr par fûr dal bachet vueit. Il bachet, a sezion otagonâl par plui di mieç arc, si staronde dongje la ponte. Par sunâ la grene e ven fate strissâ su lis cuardis che si metin a vibrâ. Par vê il necessari freament si dopre la pês su lis cuardis.
Sergio Peresson e Giobatta Morassi a son liutârs furlans famôs in dut il mont. In Friûl cumò al è atîf plui di un liutâr, il dean al è Renzo Tondo, di Pagnà.


text:
Lis
lenghis si fasin cognossi ancje par mieç dai messaçs publicitaris,
tant plui se si cjatin intune condizion di minorizazion fuarte. Par
chest e à vût un rivoc no di pôc la decision di une imprese di
gjelâts de Cornualie di trasmeti, su diviersis des televisions
privadis britanichis plui impuartantis e in prime serade, un spot di
trente seconts dut fevelât par cornic. E je la prime volte che
cheste piçule lenghe celtiche e ven doprade par une publicitât
televisive che e rive tes cjasis di dut il Ream Unît. La campagne
publicitarie e previôt ancje la pussibilitât di discjariâ dal sît
internet de aziende un manualut minim di fraseologjie par cornic. La
idee di fonde de iniziative e je che par esaltâ l’ûs di
ingredients sans e locâi e la lavorazion artesanâl dal prodot nol è
nuie di miôr dal doprâ la lenghe carateristiche dal lûc.
Font:
The Guardian,
20/05/16


text:
Sintoisim
Il sintoisim al è une religjon prevalentementri gjaponese.
Tabele dai contignûts
Origjin[cambie | modifiche il codiç]
Il non "shinto" dal cuâl "scintoisim" al fo cugnât intal VI secul d.C. par diferenziâ la religjon indigjene dal budisim che a si stave spandint in Gjapon.
Si pense che il sintoisim al vedi vût origjin dai rîts agraris svilupâts par organizâ comunitâts saldis che a coventavin par coltivâ il rîs.
Cussì a si scomençà a venerâ tancj dius de nature.
A cheste venerazion daspò a si zontà il timôr dai biâts che al puartà a fâ rîts par cuietâju. Chest po dopo a si convertì in adorazion dai muarts.
Si ritignive che i dius de nature a fossin spirts che levin a torzeon intal aiar e che a cjapassin temporaniementri cuartîr intai "shintai", ogjets di adorazion come arbui, pieris, spielis, spadis. Parfin une intiere montagne come il Fuji, e podeve servî di shintai.
A 'ndi forin a le fin cussì tancj dius che i gjaponês a cugnarin l'espression "yaoyo-rozu-no-kami" che a significhe leteralmentri "vot milions di dius".
Inte religjon sintoiste chest numar al continue a cressi.
Dotrine[cambie | modifiche il codiç]
Organizazion e rîts[cambie | modifiche il codiç]
Al è interessant il fat che il sintoisim nol à un fondadôr ni une dotrine formâl, dome çontraviers rîts e fiestis a promovin l'armonie de comunitât.
Par jessi in comunion cui dius, però, i scintoiscj a crodin che a si devi jessi purificâts di ogni cragne morâl e di ogni pecjât.
A 'ndi son dôs formis par purificâsi: l'o-harai e il misogi.
Il prin al ven fat di un predi che al spacote su le persone un ramaç di sakaki (simprivert) al cuâl e son leâts tocs di cjarte o di lin; mentri il secont si complìs par mieç de aghe.
A nassè po dopo, la convinzion che il Gjapon al jere une nazion divine. Intal XIII secul e nassè la crodince dal kamikaze (aiar divin)
Si dîs che par ben dôs voltis i mongui a assaltarin l'isule di Kyushu e par dôs voltis a forin parâts indaûr da lis bovadicis.
I gjaponês a atribuirin chescj aiars (kaze) ai lôr dius (kami) partant di achì al ven il non.
Religjon di stât[cambie | modifiche il codiç]
Cuant che il sintoisim al deventà religjon di stât, ancje l'imperadôr al fo considerât sacri e inviolabil, cussì che al deventà il diu suprem dal sintoisim.
Nonostant il sintoisim al ves za fonts scritis, l'imperadôr al emanà un scrit che par vie che al vignive di lui al fo considerât "scrit sacri".
Partant inte lôr ricercje di un diu i sintoiscj, basant lis propriis crodincis su la mitologjie, a stramudarin un sempliç om, l'imperadôr, intun diu.


text:
Cui
27 di Avrîl i rapresentants de Srpska List, il partît di riferiment
de comunitât serbe dal Cossovo, a àn tornât a ocupâ i lôr puescj
intal Parlament e intal guvier di Pristina. Intes elezions dal Jugn
dal 2014 la liste serbe e veve vût nûf parlamentârs e, dopo vê
otignût doi ministeris e il puest di prin ministri vicjari, e veve
aderît a di un guvier di coalizion formât ancje dal Partît
Democratic dal Cossovo (PDK) e de Leghe Democratiche dal Cossovo
(LDK). Dopo cualchi mês però la formazion serbe e veve decidût di
no partecipâ plui ai lavôrs parlamentârs e a chei dal guvier par
protestâ cuintri di proviodiments judicâts un atac ae comunitât
serbe. La decision di tornâ tes istituzions e je stade cjapade dopo
che il prin ministri cossovan Isa Mustafa al à garantît che no si
varan altris azions unilaterâls de bande dal rest de coalizion di
guvier e al à fatis buinis un pocjis des rivendicazions de Srpska
List tant che il bloc des privatizazions des aziendis publichis in
vore te aree a maiorance serbe e che i funzionaris serps dentri des
aministrazions publichis a saran sielzûts dai rapresentants de
minorance.
Font:
Balkan Insight,
24/04/15


text:
I
tentatîfs par che il stât francês al ratifichi la Cjarte europeane
des lenghis regjonâls o minoritariis a son lâts strucs ancjemò une
volte. Cun di fat, ae vilie de riunion dal Congrès francês, ven a
dî Senât e Assemblee adun, là che si varès vût di votâ su la
metude in vore de Cjarte, il Senât al à fate buine une mozion
cuintri dal test di ratifiche par impedî che al rivàs al esam dal
Congrès. Cuintri de mozion a àn votât i senatôrs socialiscj,
ecologjiscj e comuniscj, ma i lôr 155 vôts no son stâts avonde par
bati i 179 des diestris. Cun di fat, fale par cualchi dissident, i
Républicains (ex UMP) di Nicolas Sarkozy e la UDI a àn votât in
bloc par fermâ la ratifiche. Doi i obietîfs di cheste azion, ven a
dî: fâ inçopedâ il president François Hollande che si veve
impegnât a fâ ratificâ la Cjarte e tignî batût su la linie
jacobine che e viôt intes lenghis minorizadis une menace pe
identitât e pe unitât de Republiche francese.
Font:
Libération, 27/10/15; Le
Monde, 28/10/15


text:
I
rapresentants des organizazions Pobal, che e met adun lis
associazions impegnadis a pro dal gaelic irlandês, e Turas, che e
promôf cheste lenghe framieç de comunitât a maiorance unioniste di
Belfast Est, a àn presentât un document unitari al Parlament de
Irlande dal Nord par domandâ il rispiet dal gaelic de bande des
istituzions dopo che coments ofensîfs su la lenghe proprie de
Irlande a àn cjatât spazi fintremai intant dai lavôrs de
Assemblee. Lis dôs organizazions, che a àn vût un incuintri ancje
cui deputâts dal Sinn Féin e dal Alliance Party, a àn ancje
domandât al Parlament di fâ buine une leç pe difese e pe promozion
de lenghe gaeliche cemût che zaromai di agns a previodaressin i
acuardis di pâs pe Irlande dal Nord.
Font:
BBC,
02/12/14


text:
Ai 24 di
Zenâr il guvier de Comunitât Autonome Basche al à presentât a
Donostia il cuint plan gjenerâl di normalizazion dal euskara che al
sarà in vore fin al 2017. Di cuant che l’esecutîf basc al à
tacât a svilupâ il prin plan di normalizazion intal 1990, il numar
di dipendents dal guvier de Comunitât Autonome in stât di doprâ la
lenghe basche intal lôr lavôr al è passât dal 23,5% al 59,9%.
Chest cuint plan al vûl duncje che l’euskara al fasi altris pas
indenant tant che lenghe di lavôr. Si sburtarà cussì pal so ûs
intes relazions tra lis aministrazions publichis, ma ancje par che al
vegni doprât di plui dai rapresentants politics de Comunitât
Autonome. Cun di plui, par favorî l’ûs de lenghe de bande dai
citadins, si larà a infuartî la presince di personâl bilengâl in
ducj i uficis a contat diret cul public e si prepararà une version
basche par dute la modulistiche.
Font:
Deia, 25/01/14


text:
Tal
I componiments a jerin bielzà stâts publicâts su lis pagjinis dal “Friuli d’oggi”, setemanâl dal Moviment Friûl, aromai deventât fuarce politiche e pont di riferiment o di dialic par chei che in chê volte a pensavin a di un Friûl gnûf e libar.
Tal zîr di personis che a frecuentin il moviment ecletic, polimorf, dispès incoerent, al è l’autôr di chescj componiments: un inteletuâl fin e salvadi, difûr dal svolâ e stramudâsi dal timp, isolât ma ancje inlidrisât fin tal cûr de realtât furlane, che al sielç une forme poetiche fûr dal timp. E daûr des regulis di chest gjenar il poete al devente vôs dal popul, al pant il spirt di dute une int e par chest no si firme, ma si sfante daûr dai pseudonims di Anonimo Friulano e Otmar Mainardis: l’autôr nol à plui identitât, si plate e al lasse dute la lûs dome ae opare, parcè che lis poesiis no son plui sôs, no partegnin plui a di un individui sôl; a son juste apont epiche, espression di une comunitât interie.
Tal rispiet di cheste volontât, che si disvilupe cun grande coerence e che e mostre la grande profonditât e impuartance de opare, il non anagrafic dal poete nol vignarà scrit nancje in cheste presentazion, ancje se al ven ricuardât cun rispiet di ducj chei che lu cognossin.
In Muart antighe dal Friûl Friûl e in Celtics Inovâi il resuriment di un gjenar poetic antîc nol è ricostruzion false e artificiâl, ma espression vive, sintude e libare, moment di rispiet di atmosferis sacris, ma ancje di union e di contaminazion cun motîfs e metrichis contemporaniis, cu la liriche amorose, cu la poesie sapienziâl, cun riis di epitafis e lamps di visions profetichis.
La situazion storiche e sociâl dal Friûl dal secont dopovuere e cjate cussì une interpretazion insumiade, fonde, intuitive.
In chei agns si intaie cun clarece tal destin dal Friûl il pericul di disfâsi intun mont mostri e leviatanic, che al menace di glotilu cun gnûfs timps, ritmis e sintiments, che al masane dut cence nancje jessi in stât di capî la identitât e la bielece des diferencis.
Il gnûf sisteme si plee dome ai interès dai stâts, des ideologjiis e des grandis economiis, sacrificant cence fal mûts di vivi, di pensâ, di fevelâ, che a divignivin de fumate dai milenis passâts, tradizions e valôrs e che a pandevin une fonde dignitât.
In cheste atmosfere il rivoc des vueris di pôc distudadis, il dissangament de migrazion furlane tal forest, la dismentie de int intosseade des bausiis dai potents, ma ancje la lote eroiche dai pôcs cuintri dai orcui de modernitât inumane, la fradilance cui altris popui cence stât te Europe e tal mont, a vegnin proietadis ai timps dai Carnis, la tribù celtiche che te storie e je stade la prime a popolâ fis il Friûl. Intun inzirli di simbui e visions che a partegnin insiemit al passât plui lontan, ae ete de invasion veneziane o al presint plui moderni, i Furlans a vegnin assimilâts ai Celtis, lant daûr di une tradizion di fonde plui emozionâl e leterarie che sientifiche, ma slargjade e sintude di plui di un secul.
Tant che i Carnis antîcs i furlans a son menaçâts de invasion: la tragjedie e à di fâsi, salacor il destin al è za decidût. No si pues scjampâ, ma si à di lotâ, forsit di pierdi, ma ae fin e je la sperance di une ultime, catartiche comprension e comunion cun dute la umanitât, tal rispiet e amôr des diferencis tantis voltis violadis.


text:
E à lassât scaturîts i galizians la decision di un judiç di Madrid che, intun procediment pal afidament dai fîs, al à doprât ancje motivazions linguistichis par gjavâ la custodie di dôs frutis ae mari galiziane par dâle al pari castilian. Daspò di une separazion avonde tribulade, là che il pari al veve mancjât ai siei oblics di custodie condividude, lis dôs frutis a jerin ladis vie di Madrid par vivi cu la mari in Galizie, dulà che a vevin tacât a frecuentâ une scuele cun lenghe veicolâr galiziane di Vigo. Il judiç di Madrid al à justificât l’afidament al pari ancje cul fat che studiâ par galizian al varès causât un dam pes frutis par vie che il galizian “nol à nissune utilitât pratiche” fûr de Galizie. La decision e à fat saltâ su juriscj, politics, operadôrs culturâls e citadins galizian che a àn fevelât di decision falsade di prejudizis, anticostituzionâl o, cence zîrs di peraulis, di stamp razist.
Font: Vieiros Galiza Hoxe, 17-18/11/09


text:
Flandris: moviments in spiete des elezions dal 2009
Intal 2009 il Parlament des Flandris al varà di jessi rignuvît e i diviers partîts flamants a son daûr a studiâ lis strategjiis miôr pes prossimis elezions. La ultime gnove si riferìs ai Progressiscj Flamants (Vlaams Progressieven) che a àn fate buine une propueste dal lôr om di ponte, Geert Lambert, che ju puartarès a presentâsi aes elezions di bessôi e no plui in aleance cul Partît Socialist (Socialistische Partij). Cheste strade, dut câs, e podarès costâi cjare al partît che in dì di vuê, daûr dai ultins sondaçs, nol somee lâ plui innà dal 1% dai consens. Cun di plui, une part dai membris dal partît, massime chei che a àn responsabilitâts politichis intal guvier des Flandris, a podaressin decidi di bandonâ i Progressiscj Flamants par passâ cui socialiscj. La diestre flamande, invezit, e je scjassade de gnove Liste Dedecker, formazion fondade intal 2007 dal senatôr Jean-Marie Dedecker, che pai sondaçs e riscje di cjapâ fintremai il 12% dai vôts. Il partît al sburte par une Belgjiche confederâl là che il guvier centrâl al vedi inmò mancul competencis di chês che al à in dì di vuê. La Liste Dedecker e cjape sù consens sei framieç dai eletôrs dai Democratics Cristians, sei framieç dal partît di estreme diestre Vlaams Belang.
Font: Món Divers, 27/11/08


text:
Domenie
ai 10 di Zenâr Carles Puigdemont al è stât elet tant che 130esim
president de Generalitat,
o sei dal guvier de Catalogne, cun 70 vôts a pro, 63 cuintri e 2
astensions. A sostignîlu lis listis di Junts
pel Sí e de CUP che, dopo setemanis di
confronts e di scuintris, juste la zornade prime a vevin rivât a
cjatâ un acuardi sul non dal president e sul program di guvier.
Intai ponts dal acuardi, la CUP si cjape sù la responsabilitât di
timps cussì luncs par cjatâ une convergjence tra lis dôs animis di
riferiment dal indipendentisim catalan e si impegne a lavorâ par
tornâ a costruî la fiducie intai citadins e a dâ un segnâl di
discontinuitât ancje inte composizion dal so grup parlamentâr. La
formazion de çampe libertarie pe indipendence e à però otignût
che si sieràs la ete vuidade di Artur Mas che, ai 12 di Zenâr, al à
passât in maniere uficiâl la incarghe di president a Carles
Puigdemont, e che intal program di guvier a fossin dentri ancje
misuris sociâls impuartantis par dâ une man ae part plui debule de
societât catalane. Si trate di une legjislature di transizion – al
à marcât il gnûf president – che e à di puartâ de autonomie ae
indipendence. Par chest, tra i ponts di svilupâ, o cjatìn dute une
schirie di proviodiments par infuartî i orghins za in vore e creânt
di gnûfs che a puedin sostignî il percors de indipendence sul plan
dal stât sociâl, de economie, dai tribûts, des financis, de
sigurece e des infrastruturis. Si metarà sù ancje un dipartiment
pai afârs forescj cu la incarghe di stâi daûr ai negoziâts cul
stât spagnûl e cu lis istituzions europeanis.
Font:
VilaWeb,
09-12/01/16


text:
Galizie: il galizian al cres intes gnovis tecnologjiis
Dome inte dade che e va dai 10 di Mai ai 15 di Jugn di chest an a son passe 42 mil i galizians che a àn discjariât la version di OpenOffice in lenghe galiziane. Par capî miôr l’impat che dut chest al à, si pues pensâ che se dutis chestis personis invezit di discjariâ chest software libar a vessin comprât Microsoft Office (che in Galizie al ven vendût te sô version di base sù par jù a 200 euros), la multinazionâl americane e varès vuadagnât passe 8 milions di euros in pôc plui di un mês! Dut câs, intal stes periodi, a son stadis dome 3.040 lis personis che a àn discjariât la version par galizian di Mozilla Firefox. Une reson, dade de riviste informatiche che e à publicât i dâts, par spiegâ cheste diference di cifris e podarès jessi leade al fat che, in realtât, il program nol è za biel che pront par galizian, ma daspò di vêlu discjariât intune altre lenghe si à di meti sù un altri pacut informatic che al fasi la sô traduzion par galizian.
L’assessorât pe industrie dal Guvier galizian al à dât la incarghe ae Associazion Galiziane dai Inzegnîrs des Telecomunicazions (AETG) di meti adun il prin Dizionari enciclopedic galizian des tecnologjiis de informazion. La opare, che e à vût un finanziament di passe 167 mil euros, e sarà metude adun cul jutori de “Real Academia Galega” e de Universitât di Vigo. Par rivâ insom cu la vore la AETG e à trê agns di timp. Il Dizionari – al à spiegât il Guvier galizian – al è une vore impuartant sei pes impresis, sei pai students e pai professôrs che, ta cheste maniere, a varan sot man un imprest che ur permeti di doprâ ad in plen la lôr lenghe intal cjamp de informazion e des gnovis tecnologjiis. In rêt, invezit, al è za disponibil un prin dizionari informatic par galizian, par spagnûl e, in forme video, ancje pal lengaç dai segns (che si pues viodilu achì).
L’assessorât pe culture e pal sport dal Guvier galizian al à invezit decidût di sburtâ a nivel internazionâl la produzion leterarie de Galizie. Par fâlu e à sielzût dôs stradis: chê de partecipazion simpri plui fuarte tes fieris internazionâls dal libri e chê di internet. Par chel che al rivuarde la prime strade, l’assessorât al à za proviodût a sostignî la presince dai prodots editoriâi galizians intes fieris dal libri dal Uruguay (Setembar), di Barcelone (Otubar), di Frankfurt (Otubar), di Guadalajara (Novembar), da La Habana (Fevrâr), di Bologne (Març – Avrîl), di Buenos Aires (Avrîl – Mai), di Londre e di Rio de Janeiro. In curt e sarà po disponibile in rêt, ae direzion www.readgalicia.com , une selezion di cuasi 200 oparis de leterature galiziane contemporanie. Sul sît a saran ducj i riferiments par contatâ lis cjasis editoris interessadis e si cjataran ancje tocs des oparis cuntune traduzion par inglês.
(Font: Galiza Hoxe, 28/08/07-01/10/07)


text:
Desert
Il desert al è un teritori disabitât dulà che la vite e je une vore dificoltose par vie des condizions climatichis.
A son doi tips di deserts chei cun clime aride e chei cun clime frede.
I deserts arits a patissin il fat di vê pocje ploie e di jessi une vore secs, flums no 'nd è, a mancje cuasi dal dut la vegjetazion e pocjis a son lis razis animâi che si rivin a cjatâ. Di dì al pues jessi une vore cjalt, tant al è vêr che propit intai deserts a vegnin lis temperaduris plui grandis de Tiere, di gnot impen al pues fâ frêt.
I deserts glaçats si cjatin man man che si vicinisi ai pôi. Il 14% des tieris fûr dal mâr a son deserts glaçats, il 16% a son deserts arits.


text:
Romanie: metudis lis fondis par un Istitût pes minorancis
Il guvier rumen al à dite di sì ae nassite di un Istitût pal studi des problematichis des minorancis nazionâls in Romanie. L’organisim al varà nature publiche e al fasarà riferiment al Dipartiment statâl pes relazions interetnichis. L’Istitût – che al sarà logât a Cluj / Kolozsvár – al viodarà di inchiestis e ricercjis su la storie, la culture, la lenghe, la religjon, la situazion demografiche des minorancis nazionâls, e al proponarà liniis di indreçament par miorâ la lôr situazion.
Intant, il ministri rumen pe educazion, Cristian Adomnitei, al à dât fûr une circolâr là che si previôt che intal curriculum di storie dai istitûts superiôrs e des universitâts si feveli ancje de storie di dutis lis minorancis nazionâls che a vivin in Romanie. Il ministeri al à za fat savê che al darà fûr i materiâi che a coventin par puartâ indenant cheste iniziative, pensade par incressi la cussience de diviersitât culturâl dal paîs.
(Font: divers.ro, Eurolang, 04-09/08/07)


text:
Un puestut par fevelâ de mê grande passion di simpri, la archeologjie, ma no dome...
mercoledì 14 settembre 2011
Finalmentri!
O soi di gnûf a fevelâ di tumui protostorics furlans!
Ai 14 di Otubar si inaugurarà la gnove struture che e permetarà di visitâ il tumul protostoric di S.Svualt, ogjet di indagjin tai agns passâts di bande de Universitât dal Friûl.
Ricuardìn che il tumul, sepulture monumentâl di un individui de ete dal Bronç, al veve dât indaûr impuartants risultâts e soredut il scheletri dal inumât, furnint cussì grandis prospetivis tai studis di chest periodi.
L'aveniment al è cetant impuartant ancje par vie che al sarà il prin sît di chest gjenar musealizât e visitabil, cun didatiche organizade pes scuelis, come tal sît Neolitic di Samardencje.
L'apontament alore al è ai 14 di Otubar as 11.00 daûr il vecjo "manicomio" dulà che a saràn presints i responsabii dal sgjâf, la retore Cristiana Compagno e altris autoritâts.
(te foto la cuvierture di claps parsore de sepulture)


text:
venerdì 28 ottobre 2011
DAI AAS AI OOS
Onorine, passade le cincuantine, no jere plui mestre di nuie daspó che i vevin puartât vie le scuele cun dutis lis cjasis, par fâ passâ un tren tal stradon dal paîs. Cussí a passave il timp sentade tal banc sot dal condomini o sù te sô cjamare al cuart plan sui dominis dal web. In chê dí, le Onorine, onorade pe visite di agne Lene, a voleve fâi sintî i aas e i oos che a vignivin fûr dal mûr tant che le vicine, onorade dal so morôs, a faseve l'amôr. Di lí a é vignude fûr une storie che ae ore dal cafè, agne Lene e siervis cul tè a dutis lis comâris de Cjargne e a conte... Ch'a no rivavan nencja a durmî. E che sentadas sul banc sot di cjasa, la Gjip dal murôs sot dal nâs, che folc lu possa ardi, signôr, ur taponava la vista como di sôra ur taponavant la voia di durmî. Daspó, las gomas di chê Gjip a erant cussí duras ch'a no eran rivadas a sbusâias. Alora, a era lada a fâsi ridi in farmacia. Ce volevia fâ cun chei preservatîfs ae sô etât? Segretamentri, a veva chê di fâ alc d'interdet como ch'a veva viodût su internet cula Onorina, e dopo cualchi prova, una sera a vevant spietât ch'al rivi chel da Gjip, ch'al passi sot dal barcon e op, a vevin molât jù un goldon jemplât di 10 litros di aga, po svueltas svueltas a erant corudas jù a fenzi di tornâ da messa. Ma alà jù, la bomba di âga a veva copât un altri om! Panicadas a jerant tornadas sù strucjant le vicina che se nol fos che a i veva insegnât a doprâ l'ordenadôr a sarès una bruta sdrondina patentada. Lí, agne Lene e tirave il flât, e beveve un flât di tè, po a continave a contâ che cjalant pal barcon a vevant viodût un ispetôr ch'al cjalava sù da lôr. Joissus, al veva indovinât dut! Alora a si jerant bussadas vaint, a vevant fat las rôsas, bagnât las valîs e cula gabia dal canarin e las valîs bagnadas a jerant ladas jù a confessâ che chel om, a no volevant copâlu. Lôr a volevant domo fâ pôra a chel slavrât di murôs ch'al meteva simpri la so Gjip devant dal lôr banc e che se vessin volût copâlu a varessin metût 15 litros invezit di 5... Insomas, di chê dí, il murôs al meteva la Gjip da pé da strada e ogni setemana al puartava a la Onorina o rôsas o bonbons e a part il jet ch'al uica, cumó scuâsit a no si sint plui ni aas ni oos.
Vualtris o disarês che in prason a si podarès puartâ ancje alc di plui ma l'ispetôr, savude le storie al jere sclopât a ridi. Po al veve arestât il bandît che al jere dome svignût e al veve dite al morôs che, Agne Lene e le Onorine, cuant che an viodût chel lari butâsi su di lui cule curtisse, a vevin butât ju il goldon di aghe che dopravin par bagnâ lis rôsis dal barcon e... i vevin salvât le vite.
di Jaio Furlanâr
Etichetis: Contis, Gjenar ironic, Jaio Furlanâr
mercoledì 26 ottobre 2011
ECUMÈNEIl cierf scuindût
EL CIERVO ESCONDIDO
Un leñador de Cheng se encontró en el campo con un ciervo asustado y lo mató. Para evitar que otros lo descubrieran, lo enterró en el bosque y lo tapó con hojas y ramas. Poco después olvidó el sitio donde lo había ocultado y creyó que todo había ocurrido en un sueño. Lo contó, como si fuera su sueño, a toda la gente. Entre los oyentes hubo uno que fue a buscar el ciervo escondido y lo encontró. Lo llevó a su casa y dijo a su mujer:
-Un leñador soñó que había matado un ciervo y olvidó dónde lo había escondido y ahora yo lo he encontrado. Ese hombre sí que es un soñador.
-Tú habrás soñado que viste un leñador que había matado un ciervo. ¿Realmentecrees que hubo leñador? Pero como aquí está el ciervo, tu sueño debe ser verdadero-dijo la mujer.
-Aun suponiendo que encontré el ciervo por un sueño -contestó el marido-, ¿a qué
preocuparse averiguando cuál de los dos soñó?
Aquella noche el leñador volvió a su casa pensando todavía en el ciervo, y realmente soñó, y en el sueño soñó el lugar donde había ocultado el ciervo y también soñóquién lo había encontrado. Al alba fue a casa del otro y encontró el ciervo. Ambos discutieron y fueron al juez, para que resolviera el asunto. El juez le dijo al leñador:
-Realmente mataste un ciervo y creíste que era un sueño. Después soñaste realmente y creíste que era verdad. El otro encontró el ciervo y ahora te lo disputa, pero su mujer piensa que soñó que había encontrado un ciervo que otro había matado. Luego, nadie mató al ciervo. Pero como aquí está el ciervo, lo mejor es que se lo repartan.
El caso llegó a oídos del rey de Cheng y el rey de Cheng dijo:
-Y ese juez, ¿no estará soñando que reparte un ciervo?
Liehtsé (c. 300 a. C.).
Fûr di “cuentos breves y extraordinarios”
di Jorge Luis Borges e Adolfo Bioy Casares
IL CIERF SCUINDÛT
Un boscadôr di Cheng si è intivât tal cjamp cuntun cierf spaurît e lu à copât. Par no che lu scuvierzès cualchidun altri, lu à sepulît tal bosc e lu à platât cun fueis e ramaçs. Di li a pôc al à dismenteât il puest là che lu veve scuindût e al à crodût che dut al jere sucedût par insium. Lu à contât, come se al fos stât un insium, a dute la int. Jenfri di chei che lu àn sintût al jere un che al è lât a cirî il cierf scuindût e lu à cjatât. Lu à puartât cjase e i à dit a la femine:
- Un boscadôr a si è insumiât di vê copât un cierf e si è dismenteât dulà che lu veve scuindût e cumò jo lu ai cjatât. Chel om sì che al jere un sumiadôr.
- Tu tu ti sarâs insumiât di vê viodût un boscadôr che al veve copât un cierf. Crodistu pardabon che al sedi mai stât un boscadôr?” Ma stant che chi al è il cierf, il to sium al à di sei reâl - e à dit la femine.
- Ancje metint che o vebi cjatât il cierf intun insium - i à rispuindût l'om - parcè bacilâ par savê cuâl dai doi si è insumiât?
Chê gnot il boscadôr al è tornât cjase, pensant inmò al cierf, e pardabon si è insumiât, e tal insium si è insumiât di chel puest là che al à scuindût il cierf e si è insumiât ancje di chel om che lu veve cjatât. Sul cricâ dal dì al è lât a cjase di chel altri pal cierf. Ducj i doi a àn cavilât e son lâts dal judiç, par che al distrigàs la cuistion. Il judiç i à dit al boscadôr:
- Tu âs copât un cierf pardabon e tu âs crodût che al jere un insium. Daspò tu ti sês insumiât pardabon e tu âs crodut che e jere veretât. Chel altri al à cjatât il cierf e cumo tal contint, ma la sô femine e crôt che si è insumiât di cjatâ un cierf che un altri al veve copât. Duncje, nissun nol à copât il cierf. Ma stant che chi al è il cierf, miôr di dut al è che sal dividin.
Il câs al è rivât aes orelis dal re di Cheng e il re di Cheng al à dit:
- E chel judiç, nol saraial daûr a insumiâsi di dividi un cierf?
Liehtsé (c. 300 a. C.).
Sielte e voltade par furlan
di Xabi Xogrâr da Plêf
Etichetis: Contis, Ecumène, Xabier Xogrâr da plêf
lunedì 24 ottobre 2011
CIRÎ GNOT
Di gnot mi sameave come di jessi spiât. O crodevi di no jessi mai bessôl cuant che o durmivi tal jet. No je une novitât: tropis voltis us ajo fevelât dai miei vencui?
Vê in cjamare dai manifescj cui cuadris di Hieronymus Bosch nol jude, specialmentri cuant che o cjali “Ascesa all’empireo”, cun dutis chês animis pierdudis intes tenebris che però a van viers une sfere di lûs. Al samee che che il pitôr al ves vût une esperience in pont di muart, o forsi i vevin contât alc, cui sa?
Bon. No varès di cjalâ chel cuadri e nancje chel di chei diaulons che a mangjin i danâts come che ju an piturâts i fradis di Limburg (pitôrs de Belgjiche).
Alore ta chê sere mi indurmidìs. Dut regolâr. Però, come che mi capite di spes, mi svei vie pe gnot. Par un moment no rivi nancje a capî dulà che o soi. Dulà isal il mûr? Dulà il cric de lûs? Sojo par da pîts?
Dopo un pôc o tocji il mûr e o cjati il cric. Piade la lûs mi alci in sinton. O voi li dal barcon. Lu vierç. Meracul! Une gnot bielissime e plene di stelis. Nie umiditât. Clime fantastic. Fresc. Aiarin. Il viers di une çuvite. Mi ven voie di lâ fûr.
Cualchi ore prime, di sere, a jerin dai nûi a orient e daûr a jerin platâts i lamps. L’aiar al devi di vê partât lontan il temporâl.
Bon. O voi fûr. O cjapi su la biciclete e mi met a cori pes stradelis di campagne. Al è bielissim.
O rivi intun grant prât dulà che a cjantin milante e milante grîs. O cjali lis stelis parsore di me.
O soi propit pierdût ta chei cjamps di stelis sot dal voli dal Sgripion.
Mi rint cont di trop ben che o stoi. Ce biel che al è vivi, cialâ il cîl, sintî i gris cjantâ e respirâ chist bon aiar fresc.
A un trat mi ‘nacuarç di une lûs avonde basse: mi samee che mi vegni daûr. Trop ise lontane? No si capìs ben… e je une lûs mate che e cambie colôr, che e samee saltâ di ca e di là tra lis ramascjis di pôi… ve che o rivi a stimâ la distance: sui dusinte o tresinte metris.
O cîr di lâi daûr. O passi par un troi strent cu la bici e o rivi intune boschete di acaciis e pôi.
E je a pocje distance di me cumò: alte un vincj metris… grande un metri par un metri… o plui? Zale… no, e cambie, ancjemò… rosse, narançon cumò cumò… al è dut un lampâ… mi ven incuintri…
Mi samee di jessi dentri… di…
Vê in cjamare dai manifescj cui cuadris di Hieronymus Bosch nol jude, specialmentri cuant che o cjali “Ascesa all’empireo”, cun dutis chês animis pierdudis intes tenebris che però a van viers une sfere di lûs. Al samee che che il pitôr al ves vût une esperience in pont di muart, o forsi i vevin contât alc, cui sa?
Bon. No varès di cjalâ chel cuadri e nancje chel di chei diaulons che a mangjin i danâts come che ju an piturâts i fradis di Limburg (pitôrs de Belgjiche).
Alore ta chê sere mi indurmidìs. Dut regolâr. Però, come che mi capite di spes, mi svei vie pe gnot. Par un moment no rivi nancje a capî dulà che o soi. Dulà isal il mûr? Dulà il cric de lûs? Sojo par da pîts?
Dopo un pôc o tocji il mûr e o cjati il cric. Piade la lûs mi alci in sinton. O voi li dal barcon. Lu vierç. Meracul! Une gnot bielissime e plene di stelis. Nie umiditât. Clime fantastic. Fresc. Aiarin. Il viers di une çuvite. Mi ven voie di lâ fûr.
Cualchi ore prime, di sere, a jerin dai nûi a orient e daûr a jerin platâts i lamps. L’aiar al devi di vê partât lontan il temporâl.
Bon. O voi fûr. O cjapi su la biciclete e mi met a cori pes stradelis di campagne. Al è bielissim.
O rivi intun grant prât dulà che a cjantin milante e milante grîs. O cjali lis stelis parsore di me.
O soi propit pierdût ta chei cjamps di stelis sot dal voli dal Sgripion.
Mi rint cont di trop ben che o stoi. Ce biel che al è vivi, cialâ il cîl, sintî i gris cjantâ e respirâ chist bon aiar fresc.
A un trat mi ‘nacuarç di une lûs avonde basse: mi samee che mi vegni daûr. Trop ise lontane? No si capìs ben… e je une lûs mate che e cambie colôr, che e samee saltâ di ca e di là tra lis ramascjis di pôi… ve che o rivi a stimâ la distance: sui dusinte o tresinte metris.
O cîr di lâi daûr. O passi par un troi strent cu la bici e o rivi intune boschete di acaciis e pôi.
E je a pocje distance di me cumò: alte un vincj metris… grande un metri par un metri… o plui? Zale… no, e cambie, ancjemò… rosse, narançon cumò cumò… al è dut un lampâ… mi ven incuintri…
Mi samee di jessi dentri… di…
di Checo Tam
Note di Checo: (ispirade a une conte vere … la venture di viodi une lûs balarine e je capitade a un gno amì cjargnel… ma in tancj lis an viodudis… i fûcs di Sant Elm che a viodevin balinâ i marinârs durant dai burlaçs parsore dai arbui da lis nâfs… i fulmins globulârs… misteri!)
Etichetis: Checo Tam, Contis, Gjenar fantasience
domenica 23 ottobre 2011
Events: Pôrecurte a Tavagnà
Ve chi, par chei che a presein il deventâ reâl de nestre Ostarie, une biele gnove peade ae gnots dai Muarts, ispirazion che di spes nus à regalât contis.
Lunis 31 di Otubar, di fat, a Tavagnà, tal Centri Civic, o fasarìn part dal program de serade, insiemit a un intervent di Carli Pup, che al contarà alc sui aspiets mancul cognossût e plui antîcs de gnot dai Sants, aromai merecanizade in Halloween, e insiemit ancje al nestri famei, che nol sarà dome letôr di contis, ma al sierarà la serade vistût di Francis, cui siei phantoms.
La serade, une misture di storie, musiche e leteradure, nus viodarà propit impegnâts in cheste ultime, cu la leture di cualchi "conte di pôre". Un intervent curt, che nô di Contecurte o vin za batiât (i dirits a van a Pauli Kantarut) Pôrecurte e dulâ che o screarìn une gnove letrice e cuissà ce altris sorpresis.
E par stiçaus un pôc, ve chi una cualchi peraule di Carli Pup, par introduzi il teme, e subit daûr lis notis di Francis.
Par antîc, diviers popui de Europe a crodevin che la gnot jenfri i 31 di Otubar e il prin di Novembar e fos chê che e segnave il passaç tra un an e chel altri, tra la stagjon de lûs, dal cjalt e dai cjamps che a produsin, e la stagjon dal scûr, dal frêt e de tiere che e somee muarte.
Par secui a dilunc chê e je stade viodude tant che une gnot incjantade là che no si incrosavin dome agns e stagjons, ma ancje il mont dal vîf e chel dai muarts, il mont dai oms e chel des creaturis magjichis.
La Gnot dai Muarts – come che si le clamave in Friûl – e viodeve i paîs furlans scjavaçâts des processions dai muarts, animis che par une gnot a tornavin dal mont di là, intant che lis lôr fameis a metevin fûr cjaldîrs plens di aghe par che a podessin distudâ la lôr sêt.
Une gnot cun significâts profonts e dispès dismenteâts, ma che no à ancjemò pierdût dal dut la sô cjarie di magjie.
Us spietìn ducj a Pôrecurte!
Etichetis: Contecurte, Events e Leturis, Gnovis
venerdì 21 ottobre 2011
TUI
I canelons sui scjalins, la elare rampighine e la plante di vît merecane a vevin fat di chê scjale un piçul zardin. E in chê maravee, Tui, un vecjo gjat, al passave cuasi dute la zornade, pognet inte ombrene di chei flôrs, des fueis de vît e di chês de plante rampighine che, no dome si intorteave su pal pareman, ma si slungjave fin sù te piergule, là che si imberdeave tai raps di ue.
Jenfri chês plantis, Tui, dispès, tai mês cjalts, al passave il timp cjapant, cu lis sôs grifis, lis puaris lisiertis instupididis dal soreli. A chel vieli felin, aromai stagjonât, cjapâ chês puaris besteutis, i permeteve di podê paragonâsi a chei gjats, che dibot ogni dî, sui cuvierts, a corevin daûr a lis gjatutis in calôr.
Tui, al jere masse vecjo par lâ sù e jù pes gornis e finî cussì adalt. Vere, i sarès plasût ancje a lui saltuçâ jenfri i cops, cori daûr a une gjatute che e bramave che un di lôr la imbraçàs; invezit, al veve di contentâsi di gloti une lisierte che e durmive suntun scjalin, là che al bateve il soreli.
di Nello Malisano
Etichetis: Contis, Gjenar romantic, Nello Malisano
mercoledì 19 ottobre 2011
LA MUSICHE
Il Tumbar al veve la passion de musiche. Al veve la musiche tal sanc, il Tumbar.
La int i diseve “Ustin Tumbar” a Ustin Favot opûr, par fâle curte, dome “el Tumbar” pe innomine che al veve, in dut il circondari, di balarin di gale in ducj i bai, ma al spicave tal tango e massime tango argjentin.
Tune fieste di bal, nissun rivave al Tumbar e, tirantsi in bande, lu lassavin, des voltis, balâ bessôl, a mieç breâr, cu la balarine che lui al zirave e al voltave, dut tirât, smenant il cjâf, e le distirave fin par tiere che, di vecjo, si veve simpri pôre che i colàs parsore, di fâi mâl.
Dopo agns di emigrant in Americhe, al jere tornât de Argjentine te miserie, cuntun gramofono a plere e la valîs plene incolme di discos a trentetrê zîrs di tangos e di dutis lis oparis di Verdi che al jere stât a viodi e sintî, tes sôs gloriis, tal teatri plui grant di Buenos Aires.
In face al so curtîl a Sante Marie Sclaunic, al jere chel dai Luncs e il Tumbar si è consolât, la dì che al à savût di Vigji Lunc che al mandave so fi Sergjo dal Lunc a Udin a studiâ musiche e imparâ a sunâ l’armoniche di un mestri.
Il Tumbar al jere za in etât e Sergjo ancjimò frutat, ma no contin i agns in fat di musiche. E conte l’anime. E je une facende, la musiche, fate pes animis plui altis, dulà che il Tumbar al meteve di dirit la sô e al calcolave cumò di podê includi ancje chê di Sergjo.
Alore, une dì, di là de strade, lu clame te sô cjamare disore a sintî musiche.
Ducjidoi impins, te cjamare, e scuasi sul atenti denant dal gramofono a plere, il Tumbar al cjol sù un disco, lu nete cun gracie des impuritâts dal mont cul peçotut a pueste, lu poie biel planc sul plat che al à za cjapade la sô corse e, intant che si invie la musiche di Verdi, al siere i voi.
Juste in chel, di tal curtîl, si à sintût la vôs de femine clamâlu. «Ustin, al ven sù il timp» disè ’Sese.
Il Tumbar nol à sbatude cee.
’Sese e jere stade in campagne a voltâ la jerbe, di fâi cjapâ l’ultin soreli e spesseâ cumò a puartâle cjase prin de ploie, tornant in ca di corse, dute sfolmenade tal viodi ingrumâsi par aiar il burlaç.
«Ustin» disè ’Sese businant di abàs, «al tone, spessee a tacâ la vacje!»
Il Tumbar, intent a sintî musiche, al veve miôr in chei moments cjapâ te schene une curtissade.
«Ustin, sacranon, al tache a plovi!» si à sintût ancjimò une volte ’Sese cjapâi la volte a Verdi.
Il Tumbar si è dismot come di un sium. Al è vignût, cui voi disledrosâts, fin sul barcon de cjamare.
«No tu ti vergognis» i à dit di adalt ae femine, marcant une da l’une lis peraulis, «a disturbâ doi che a sintin musiche!»
Storiute de buinegnot n. 4
di Ivano Urli
Etichetis: Contis, Ivano Urli, Storiutis de buinegnot
lunedì 17 ottobre 2011
IN SPIETE
Al jere daûr a cricâ il dì, dopo une gnot lungje e frede dulà che Anute e veve durmît pôc, te ansie di no rivâ a jevâ, in scolte di un cualchi rumôr, di une clamade, di une lûs che si impiave.
Ma nuie, il scûr al jere passât e di gnovis inmò nissune.
Cumò, tal clip dal so jetut, e veve viert i voi e e spietave che sô mari le clamàs. Ma vignude jù a bas no viodè inmò nissun.
Si impensà de sere prime, di chê puare bestie che ju cjalave come par dî «Judaitmi», e che ae fin si jere butade par tiere, sfinide, e lôr no vevin podût fâ nuie, se no lassâle al so destin.
Anute e jere corude vie te sô cjamarute cu lis lagrimis cjaldis che i brusavin i smursiei; i siei no vevin nancje provât a clamâle, savint trop che e pative par vie di chel afiet cussì profont che le leave a chê bestie, e che cumò e riscjave di pierdi.
Ce fâ cumò? e pensave tra di se, combatude tra la gole di savê e la pôre di vêle pierdude. Si incjaminà viers de arie, dulà che si viodeve la lusute che so nono al veve lassade impiade par caritât di chê puare bestie soferente, come par judâle ta chel moment di trapàs a no sintîsi bandonade.
Ben planchin e rivà insom e si impensà dai tancj moments passâts insiemi, dulà che Anute i contave di se, de sô vite, di ce che i sarès plasût fâ e la bestie le cjalave, dant segn di capî dut e di condividi cun jê la gjonde o i dolôrs.
Cumò, te pôre di pierdi chescj moments e di no viodile plui, e jere blocade devant de puarte, in spiete di un cualchi rumôr che i disès chê Bisje no jere lade vie, parcè che jê, tal so mont di frute, e veve inmò bisugne de sô compagnie.
Dentri l'aiar al jere cjalt, umit, e i odôrs a jerin fuarts, come ogni volte che Anute e jentrave la dentri: odôr di fen, di blave, di lat. Ma cheste volte al jere alc altri che e sintive ma che no rivave a capî ce che al fos. Lis lagrimis a tacarin a trimâje tai voi, intant che si zirave a cjalâ tal sierai dulà che a vevin lassade Bisje la sere prime: e scugnî tirâsi sù su lis pontis dai pîts par rivà a viodi dilà dal breâr, ma a pene che e poiâ lis mans sul len... i siei voi a deventarin inmò plui grancj di ce che a jerin! Par tiere, tal mieç dal fen sparniçât ator par dut, e jere la sô Bisje che le cjalave; ma i voi de bestie, a pene vude la conferme che Anute e jere li cun jê a condividi chel moment, si spostarin come par mostrâje alc. Li in bande, poiât a mieç su lis çatutis finis al jere un vidielut, bagnât e spaurît, ma plen di voie di tirâsi sù, di cori incuintri a chê frutine pene rivade par dîje «Ce meraveose che e je la vite!»
di Rosute
Etichetis: Contis, Gjenar romantic, Rosute
venerdì 14 ottobre 2011
LE BIRO DAL TINTIN
L'ultin cors al jere dât da un professôr che al veve un cjacarâ smamît, cence vite, lami e avuâl.
I students a colavin indurmidîts dopo un cuart d'ore. Il prin a indurmidîsi cul barbuç su lis mans al jere il Tintin, ma in chê dì, un comedon i jere sbrissât vie dal banc e lui al jere colât par tiere.
«Ce sucedial?» al veve dite il professôr.
«Nuie, a i è colade le biro», e veve dite une mule dongje.
Tintin le veve ringraciade tintinant cul cjâf e cui voi tant che chei altris a riduçavin. Ma il cors al durave une ore e mieze e, pôc a pôc, nissun nol rivave plui a ridi parcè che tignî i vôi vierts plui di chel tant, par fâ crodi al professôr che a stavin atents, a deventave simpri plui dure.
Cemût varessino podût lâ indenant cussì par nûf mês? Il professôr al someave fevelâ in sordine come se al fos stât di bessôl. Il so fevelâ al someave plui a un bruntulament di pignate che a une lezion. Cualchidun par no colâ indurmidît al spostave une biro, po a le rispostave, chel altri al si gratave il cjâf di une bande, po di chê altre, un altri al cjapave notis juste chel pôc che al rivave prime che lis notis a lu cjapin lui. Le ultime mieze ore e jere le plui tremende e cualchidun par no fâsi sintî a ronfâ si faseve sveâ cun colps di tos e colps di comedon.
Tintin al jere deventât ami cun chê mule che aromai lui al clamave Tintine e sentâts simpri insiemit si jerin metûts dacuardi: Tant che un al durmive, chel altri al cjapave note e cussí a rivavin a tirâ indenant.
Par meracul, ae fin dal an, a jerin rivâts a passâ ducj distès e anzit, il prof ur veve fat i compliments disint che al jere stât content di vê un grup cussí trancuíl e unît. A lu veve dite fintremai in presince dal diretôr che in chê classe a jerin cussí calms che cualchi vôlte a i vignive fintremai voie di durmî.
Le storie a finive lí, cuntune ridade sul prof, e forsit Tintin a le veve contade par no colâ indurmît in te machine tant che al coreve sule autostrade. Jê i veve cjapât le man e i veve cisicât: « Se biecemai ti cole le biro, o soi cun te».
di Jaio Furlanâr
Etichetis: Contis, Gjenar romantic, Jaio Furlanâr
mercoledì 12 ottobre 2011
ECUMÈNEAlessandri il Macedon - Conte popolâr russe
Version origjinâl:
CkaзaHиe oб AлekcaHдpe MakeдoHckoM
Жил Ha cBeTe цapb; иMя ero былo AлekcaHдp MakeдoHckий. ЭTo былo B cTapиHy, дaBHo-дaBHo, Tak чTo Hи дeды, Hи пpaдeды, Hи пpaпpaдeды, Hи пpaщypы Haши He зaпoMHяT. Цapb эToT был из бoraTыpeй бoraTыpb. Hиkakoй cилaч B cBeTe He Mor пoбeдиTb ero. OH любил BoeBaTb, и Boйcko y Hero былo Bce HaчиcTo бoraTыpи. Ha koro Hи пoйдeT BoйHoю цapb AлekcaHдp MakeдoHckий — Bce пoбeдиT. И пokopил oH пoд cBoю BлacTb Bce цapcTBa зeMHыe. И зaшeл oH Ha kpaй cBeTa и Haшeл Takиe Hapoды, чTo caM, kak Hи был xpaбp, yжacHyлcя иx: cBиpeпы пyщe люTыx зBepeй и eдяT жиBыx людeй; y иHoro из Hиx oдиH rлaз — и ToT Bo лбy, a y иHoro Tpи rлaзa; y иHoro oдHa Toлbko Hora, a y иHoro Tpи, и бeraюT oHи Tak быcTpo, kak лeTиT из лyka cTpeлa. ИMя эTиx HapoдoB былo: Гorи и Marorи.
OдHako ж цapb AлekcaHдp MakeдoHckий oT эTиx диBииx HapoдoB He cTpycил; Haчaл oH c HиMи BoeBaTb. Дoлro ли, kopoTko ли oH c HиMи Beл BoйHy — эTo HeBeдoMo; Toлbko диBии Hapoды cTpycили и пycTилиcb oT Hero бeжaTb. OH зa HиMи, rHaTb-rHaTb, и зarHaл иx B Takиe Tpyщoбы, пpoпacTи и ropы, чTo Hи B ckaзke ckaзaTb, Hи пepoM HaпиcaTb. TaM-To oHи и ckpылиcb oT цapя AлekcaHдpa MakeдoHckoro. ЧTo жe cдeлaл c HиMи цapb AлekcaHдp? OH cBeл Haд HиMи oдHy ropy c дpyroю cBoдoM, и пocTaBил Ha cBoдe Tpyбы, и yшeл Haзaд B cBoю зeMлю. ПoдyюT BeTpы B Tpyбы, и пoдыMeTcя cTpaшHый Boй; oHи, cидя TaM, kpичaT: «O, BидHo eщe жиB AлekcaHдp MakeдoHckий!» ЭTи Гorи и Marorи дo cиx пop eщe жиBы и TpeпeщyT AлekcaHдpa, a BыйдyT oTTyдoBa пepeд caMoю koHчиHoю cBeTa.
CkaзaHиe oб AлekcaHдpe MakeдoHckoM // HapoдHыe pycckиe ckaзkи A. H. AфaHacbeBa: B 3 T. — M.: Hayka, 1984—1985. — (ЛиT. пaMяTHиkи). T. 2. — 1985. — C. 383—384.
*** *** ***
Al jere une volte un tsar; il so non al jere Alessandri il Macedon. Chest al sucedeve par antîc, agnons indaûr, tant che ni vons, ni basavons, ni strabasavons, ni i nestris antenâts no lu àn iniment. Chest tsar al jere un valent infrà i valents¹. Nissun al jere cussì fuart di podêlu bati. I plaseve vuerezâ, e te so schirie a jerin dome che erois². A cualsisei che i puarti vuere il tsar Alessandri il Macedon, ducj ju vinç. E al sudità ducj i reams de tiere. E al rivà ai confins dal mont, e al cjatà di chei popui che ancje lui, par tant che al fos ardît, ju temeve: crudêi plui des bestiis ferocis e a mangjin vîfs i umigns; cierts di lôr a àn dome un voli (e chel tal cerneli), chei altris a àn trê voi; cierts a àn une gjambe sole e chei altris a ‘nd àn trê, e a corin svelts tant che la frece che e svole dal arc. Il non di chescj popui al jere Gogs e Magogs.
Dut câs chei popui salvadis il tsar Alessandri no lu àn scaturît; al tacà a vuerezâ cun lôr. Se tant timp o se pôc al fasè vuere cun lôr, chel no lu savìn. Ma i popui salvadis si spauririn e a scjamparin vie di lui. E lui daûr di lôr, scorsenâ e scorsonâ, ju parà indaûr in landris, forans e monts che no si puedin contâ intune flabe, no si rive a descriviju cu la pene. Propit là vie a si platarin dal tsar Alessandri il Macedon. Ce fasial di lôr il tsar Alessandri? Al tacà a arc sore di lôr une mont cuntune altre, e al metè des trombis sul arc, e al tornà indaûr a la sô tiere. A soflin i vints tes trombis, al ven fûr un urlarili teribil; chei, spietant, a berlin “Oh, si viôt che al è ancjemò vîf Alessandri il Macedon!”. Chescj Gogs e Magogs a son vîfs ancjemò vuê e a si stramissin pensant a Alessandri, e a jessaran di là juste prin de fin dal mont.
Gjavât fûr di “Contis popolârs russis”,
rincurât di Aleksandr Nikolaevi Afanas’ev
Voltât par furlan di Xabi Xogrâr da Plêf
Voltât par furlan di Xabi Xogrâr da Plêf
Notis:
1) al test di partence si lei “iz bogatyrèj bogatýr”, ven a dî “l’eroi dai erois”. Il Bogatyr al è il cavalîr erant di tancj ciclis epics de antighe Rus’, cuntune fuarce imense ma leâl al so princip e plen di virtût e di valôr.
2) Ancje chi la peraule doprade intal origjinâl e je “bogatyr”.
Etichetis: Contis, Ecumène, Gjenar storic, Xabier Xogrâr da plêf
lunedì 10 ottobre 2011
UN TEMPORÂL INTAL CJASÂL DI ROSALIE
Un pâr di setemanis jerin za passadis, di chê dì che e jere jentrade la Istât, ma nissun inmò si jere abituât a chel scjafoiaç, che al veve paronât ancje intai recès plui scuindûts dal cjasâl di Rosalie e a jê i veve gjavât ancje lis fuarcis, tant che al jere penç.
Rosalie, dute intente a messedâ il bevaron che al bulicjave inta chê pignatone sul fûc dal spolert, e jere sorepinsîr e sul imprin no veve fat câs a chel rumôr che e veve sintût.Cumò che chel bruntulâ lontan si faseve sintî simpri plui dongje e simpri plui insistent e jere tornade inte realtât dal moment. Mi pareve! E veve pensât fra se e se, un temporâl nol podeve jessi tant lontan cun dut chel scjafoiaç, intal curtîl une bissebove di fâ pôre i veve distacâts i bleons che e veve metûts a suiâ e ju veve sparniçâts di ogni bande.
I scûrs a sbatevin simpri plui fuart, nancje che il vint al ves volût viodi trop ben che i cancars jerin ancjemò inclaudâts inta chês breis vecjis e caruladis. Intal cîl a vignivin indenant bruntulant nûi neris sglonfs di ploie. Rosalie no saveve indulà meti lis mans, cumò e cjapave sù un bleon dopo e leve di corse a sierâ un barcon, i pareve di no rivâ a fâ avonde a la svelte par rivâ a meti dut in salf. Ma chel batiment di cûr, che si faseve sintî simpri di plui, nol jere par colpe di dut chel spesseâ, ma pal pensîr che je e veve par Agnul, il so om, e par Jacum, il lôr frutut che al jere lât a cjoli il fen cun so pari, intai prâts daûr il fuart. Agnul al veve volût puartâlu cun se par fâlu content: cuant che Jacum al veve in man lis redinis, al jere il plui siôr dal mont. Al jere un plasê sintîlu a comandâ il cjaval
«Baio gjie, gjie, alo, alo!» e al scjassave lis redinis par stiçâlu a movisi.
Aromai tons e lamps no si ju contave plui. Rosalie fasintsi un segn di crôs e preave la Madonute che i tignìs la man sul cjâf a chês dôs animis, che a jerin tal mieç di chê montafin. Une saete cuntun sclop di fâ pôre, e veve spacât in doi un nûl neri e sbarlufît, che al zirave parsore il curtîl. Intun moment jere vignude jù une sgragnolade di tampieste, gruesse come ûs, e man a man che i grignei a tocjavin par tiere a alçavin tufs di polvar. Al pareve che une metraie e ves pontât la sô bocje di fûc sul curtîl.
Rosalie e veve cjatât ripâr sot dal puarti denant de stale, fra mieç une Ave Marie e une supliche a la Madone, cuant che veve zirât il voli viers il stradoncin dal puarton, e veve viodût propit ce che no varès mai crodût di viodi. Il Baio al galop cu la redine a pendolon, e di chê altre bande il tiradôr che al strissinave il belancin e al leve atôr come un madrac. Rosalie cu lis mans intai cjavei, e cul cûr, che ancjemò un pôc i scjampave fûr dal casselot «Signorut judinus!» i veve domandât aiût al Signôr. Impirade sù a la svelte une manteline, la prime che e veve cjatât picjade li sot dal puarti.
E jere partide di corse par daûr dal ort, e veve saltât un fossalut cence nancje savê di vê fat un salt plui grant des sôs fuarcis. Aromai no capive plui nuie e e pensave dome che bisugnave spesseâ. Ae sô int i coventave il so aiût. Cuant che e jere rivade sui prâts daûr dal fuart, Rosalie e jere sfinide, çuete e, par vie di une marcule, e jere travanade come une razute. Dut par colpe de foghe che e veve di rivâ. Cuant che e veve viodût il cjar cuntune ruede intal fossâl, alçant lis mans al cîl, cussì e veve preât «Signôr, fâs si che no sedin muarts» In chel moment, di sot il cjar al jere vignût fûr Agnul e i veve dit
«Ce sêstu vignude a fâ intal mieç di chest diluvi?» e jê «E il frut dulà isal?»
«Al è sot dal cjar, par no bagnâsi»
«Graciis Signôr. Al è propit un meracul che sês ancjemò vîfs»
Agnul le à cjapade a bracecuel e i à dade une bussade e i à dit: «Rosalie jo ai di dîsi graciis al Signôr ancje parcè che mi a metût dongje une femine cuntun cûr tant grant e che mi vûl cussì ben».
di Plume di Ingjustri
Etichetis: Contis, Gjenar romantic, Plume di Ingjustri
venerdì 7 ottobre 2011
SANTE
Insome a jerin chei biei timps là, agns ‘70, intune dì cuntun cîl celest cu lis montagnis che ti pâr di tocjâlis, intune domenie di cjampanis che a sunin e di “A come agricoltura” cun “Greensleeves” come sigle su lis imagjinis di un om che al arave… insome, intune zornade cussì biele al rivà a Selvucis li di gno nono un strani vagabont. Al à une vecje biciclete rusine, di chês dai bersalîrs, cu lis gomis plenis. Daûr al jere tacât un cjaruç cun parsore pocjis robis: un materassat fat sù, cuatri peçotats e un pâr di gamelins plens di ont.
Chest Sante al domandave a gno nono di fâi di famei e di sistemâsi a durmî magari te stale. Gno nono, cussì bon, i disè di sì.
Nol è che Sante nol lavoràs, ma ogni tant dal camarin al sparive cualchi salam e lis damigjanis, un pôc a la volte, si disvuedavin. Cussì gno nono, insuspietît, si stufà e al mandà vie Sante.
No lu vessial mai fat! Di un moment a chel altri lis vacjis a tacarin a inmalâsi… di mastite… cussì la Adue, la Rome, la Pome e la Galande. Si clamà il veterinari ma no si rivà a cumbinâ nuie tal arc di diviersis setemanis.
Il nono alore al decidè di tornâ a clamâ Sante parcè che lu saveve brâf… ducj a disevin che al jere un grant espert di bestiis. Bon. Alore Sante al tornà ma il nono al veve sierât il camarin cuntun luchet grues e si partave simpri ator lis clâfs.
Nie di fâ però. Lis vacjis a vuarivin ma i salams a sparivin e il vin al diminuive. Une sere gno nono si metè di vuardie propit dentri tal camarin, platât tun caratel; si jere fat sierâ a clâf de none.
Al spietà.
La lune plene e filtrave di une barconete garantint un fregul di lûs.
Di une buse tal mûr e jentrà une suriute che, tra la maravee di gno nono, e montà sù, lant a finî parsore di chei luncs lens che a sostegnin i salams; e roseà un spali fasint colâ un biel salam e po e saltà jù par mangjâlu. In pôc timp la rosse cjar e stave sparint te panze de suriute, come par une magjie! La besteute si bagnà ancje il musìc intal merlot dopo vê roseât ancje il tapon di suro!
Alore gno nono al saltà fûr dal caratel e al tirà cuintri de surie un dai siei pesants mulots.
Colpide in plen e sfracaiade: gno nono al veve buine smicje.
Ma… Sante?
Il strani om al sparì come par incjant de cjase dai vons. Nissun al savè plui nuie di lui. Al lassà a Selvucis ducj i siei (puars) bens…
di Checo Tam
Etichetis: Checo Tam, Contis, Gjenar fantastic, Gjenar romantic
mercoledì 5 ottobre 2011
VERUSKA
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete trate de sô strade a Samardencje.
Sul imprin i fâs strade il Nino e po e cjate ben jê la maniere di judâsi di bessole, cul so snait.
L’afiet ju à compagnâts in vite. Ma distès Vera e conte, une volte, di une barufe fûr dal ordenari, a dute gnot.
Il Nino al zuiave cu La Rovente, la scuadre di balon dal Sante Marie e alore, la domenie, dopo zuiât si pierdeve vie cui amîs de scuadre tornant dongje a straoris. Passe une volte, passin dôs, la tierce Vera lu clame adoremus subit tornât.
«Sono oris di tornâ!» i dîs.
«Soi paron jo!» dissal lui, che al varà magari bevût un tai, par vê chel estri.
Alore Vera i mole un scufiot a man ledrose, di mandâlu a rondolons pe cjamare che no jere sofitade e, pal sunsûr de marcule, si è dismot il vecjo e corût sù pes scjalis a viodi ce dal diaul e podê meti pâs.
«Cje ca po!» al diseve il Cilin, pari dal Cilinut.
«Ve ca mo!» al diseve.
«Sù po cumò!» al tornave a dî, misturant lis cuatri peraulis cun dutis lis blestemis che al veve plui a man.
Intor di se, il Cilin al veve dome la cjamese. A ogni invocazion, al alçave i braçs adalt esponint in chê maniere denant di Vera, tal lusôr de lampadinute, dute la batarie. Che Vera e scuen alore, par che il Cilin nol cjapi frêt, e podê cori a viodi dal Cilinut che no si sei fat mâl, spesseâ a fâ la pâs e sierâ li la robe.
Rivade, chê altre dì, insom de strade, sul moment dal scûr Veruska e à sintût sigûr che il Nino le clamave a braçolâsi e je corude incuintri, cjapant pe man la Muart.
Storiute de buinegnot n. 1
di Ivano Urli
Etichetis: Contis, Ivano Urli, Storiutis de buinegnot
lunedì 3 ottobre 2011
CONTECURTE stagjon 2011-2012
Ve chi che o sin!
Come che us vin dite pôcs dîs indaûr, o sin chi a presentâus la gnove stagjon di Contecurte!
Ma anìn par ordin, ancje se cence tant batecolâ a jessi formâi...
Alore, tant par començâ o tignarìn bogns, come dîs pes publicazions, lunis, miercus e vinars, cirint di jessi costants, come che o vin rivât a jessi la stagjon passade. Par clâr, il teme de nestre Ostarie al è e al restarà tal sô non: Contis Curtis par furlan.
E par "curte" o nin indevant a intindi contis che a zirin ator des 2000 batudis, comprendûts i vueits. Par proponinus une conte, o ancje dome par saludânus o lassânus cualsisei sugjeriment, al baste che o scrivês ae nestre direzion di pueste, che o a cjatais là sù, adalt, a man çampe.
E dopo lis contis, come simpri gjestidis dal Ostîr, ce al restie, des rubrichis di simpri?
Se no s'al seis domandât, us al disìn nô!
Us disìn subit che il nestri Garzon, che nus à tignût companie cu lis sôs traduzions di autôrs nomenâts intes sôs "contis misteriosis", si cjape une meretade polse, e cuissà che no nus torni a scrivi cualchi conte o cualchi ispirazion, par stiçanus nô a scrivi...
Come lui, ancje il nestri preseât Camarîr al lassarà in bande lis lezions e curiositâts di lenghe furlane, rivadis aromai a un bon nivel di cuantitât. O sperìn però che nol stedi cu lis mans in man e i vin za proponude une gnove rubriche, che a vedi simpri a cefâ cu lis lidrîs de nestre lenghe e lis fueis che a colin. Viodin ce che al si invente...
Il nestri Ostîr in seconde, invezit, al si è za cjapât il compit di stâ daûr a lis gnovis che a podìn interessâ ae nestre Ostarie e o vin decidût di dâi cjarte blancje su la zornade di publicazion, che e podarà jessi cualsisei de setemane. Mior savê lis robis subit, o vin pensât.
E o vin pensât ancje che il nestri Famei, simpri pront a une clamade par fâ deventâ la Ostarie di virtuâl a reâl, intant che al spiete al pues intant metisi sot cu lis contis, e di fat, al à lavorât ancje dilunc de Istât.
Finide chi?
Eh no! Nus vanze di dîus la part plui impuartante: il rignoviment.
Tant par començâ, cuntune operazion segrete rivade par câs ae fin de stagjon passade, si sin sigurâts i dirits par dîs piçulis contis di Ivano Urli. A dî il vêr, in gracie ae sô femine, lis contis a son cuasit une robarie, parcè che a son nadis come contis de buinegnot che Ivano al scriveve ae fie, ogni sere, intun periodi che jê e jere lontan di cjase par lavôr. Lis Contis de buinegnot - cussì lis vin clamadis - a cjacarìn de int dal paîs, di cjacaris di une volte, cuasi a volê tignî di cont e salvâ dal dismenteâsi i piçui ricuarts di ogni dì. Cuant che lis vin letis, nus è plasude une vore la lôr semplicitât e spontaneitât, e par chel o vin decidût di regalalis ai nestris letôrs, cun bonstâ dal lôr autôr, cussì come che a son nadis, cence fâ corezions e variazions di ogni gjenar.
E ae fin, ma no ultin, o vin une gnove entrade in tal organic de nestre Ostarie. A vin decidût, par cumò, di cjapâlu sù come Garzon in seconde, e a lu vin za metût in vore par une rubriche simile a chê dal Garzon, ma che 'nd à la particolaritât di saltâ il talian. Di fat, propit cussì o volevin clamâle, ma il so autôr al à proponût il non di Ecumène, dal grec, ven a stâi "la cjase dulà che ducj a vivìn". Cui isal chest gnûf garzon? Lu vês za cognossût! Al è un contecurtâr di une volte, che si faseve clamâ Xabi Xogrâr da Plêf.
E la rubriche Ecumène no sarà il so unic contribût a la Osterie. I vin za dât doi lavôrs: il prin al è di cjatâ cualchi contribût ae sô rubriche che al tocji altris lenghis in plui di chês che al studie, il secont - jessint che cumò nus stâ leint de Russie, al è chel di contânus alc di chê Europe lontane. Viodìn, ce che al saltarà fûr...
Ben, disarès che o vin dit vonde.
Se la gnove stagjon di Contecurte us plâs, diseitnusal cuntun coment, o ancje dome cuntun clic su mi plâs, che o vin gust di tornâ a tirâ dongje i nestris contecurtârs e i nestris letôrs.
E simpri se la gnove stagjon us stice, judaitnus a sparniçâ il verp di Contecurte!
Chei di Contecurte
Etichetis: Contecurte
Iscriviti a: Coments al post (Atom)


text:
Le Marine a é une spilungjone de Ucraine ch'a ven da Odessa. Il so óm le à bateade Cjampanote parcé ch'a é âlte come un tór e ch'a no si ferme mai di sunâi lis cjampanis.
A jere professôr di informatiche prime ch'a si maridi cun tun professôr di no sai cê e po cun cualchi âltri fint a rivâ a chel di cumó che a spere, al sedi il cuint e l'ûltim , mi dîs 'ne sere.
- Ancje se a lui a no i plâs ni le liriche ni nuje e a nol larà mai al teatro cun jê, a mi zonte.
Da cuant cho i ai dite che il compositôr napoletan Eduardo di Capua al veve componûde le so cjançon « O sole mio» a Odessa tal 1898 a si é mitude a studiâ il talian ma no i ai dite che il gno acent napoletan al jere furlan e d'in chê dí a mi trate come so fos il Capua e a mi invide al teatri une vôlte par setemane sperant che forsit dopo il cors di lenghe o i cjanti une serenade tornat a cjase.
Tant jê a no pae. A invide e vonde. E jó o pâi il gno e o jentri tant che jê a và de sô bande. Cemût fasie par jentrâ? Jo no sai, a volarès ch'o ledi cun jê par mostrâmi cemût ch'a si fâs, ma cul so metro e novante cinc e il gno metro e setante e mieç no mi sint da tignîle pe man par lâ cun jê cuant che no lu fasarès nancje sa vignís cun me.
Seont ce ch'o ai capît, a spiete che il spetacul al sedi scomençât e alore a jentre cun le sô gjachete pleade in te so borse e le so borse peade in te sô spâle. Come sa vignîs fûr dal bagno.
Sa i domandin il biliet a dîs ch'a lu à lassât drenti par lâ tal bagno...O cê ch'a ûl, baste ch'a no vegni a dî che il gno biliet al é il só.
Chê altre dí, mi veve menât a viodi i balets rùs, indulà che, o sorprêse, a vevin ancje lôr un balerin nêri ch'al svualave jenfri il lôr Romeo e Gjuliete come un Kaka sul cjamp dal Milan.
Da mê galerie al secont plan e secont ordint, o cirivi le Marine cui canocjâi par viodi indulà ch'a si jere sentade, e indulà si jerie sentade? Te prime file di front al palco. Cence complès.Indulà che i biliets a costin sui...No ai voe di savêlu.Cagne dal osti di une Campanoto!
Lant fûr po, a mi contave esaltade cemût ch'a jerin biei i muscui dal cûl dai balerins che di sigûr, a doi metros dai soi vôi, a i davin plui tal cjâf a jê in bas che nó a mi tal âlt doi plans plui in sù.
Cjaminant sul marcepît par lâ viers le machine, tant ch'a mi descriveve cun lis mans e cun le lenghe emozionade ch'a no veve mai vidût cussí biei cui in vite sô, a no si jere indacuarte che de penombre in front di nô al nus vignive incuintri un nêri vistît di scûr. Cussí cuant ch'al é rivât ae nestre altece, al à jevât sù lis ceis par cjalâle e jê ch'a no lu veve nancje vidût rivâ, viodint chei grancj vôi blancs ch'a le cjalave da cussí dongje e à vût un starlùp dal ram e, a à cjapât cussí pôre, ma cussí pôre, che a à dât un ciulon da fâmi voltâ il stomi.
Daspó, simpi pronte ae improvisazion, par gjustificâsi cun lui,cun me e ducj chei che li ator a vevin vût un spachet, e a zontât palpantsi le borse: - Joi, no mi soio dismenteade lis clâs di cjase?
Alore jó ch'o mi palpavi il cûl par viodi s'o no jeri masse andicapât,mi soi mitût a cjaminâ devant di jê par rivâ te machine... Prime ch'a si visi che i vôi dal nêri a jerin chei dal cûl dal balerin.
Psst: Se cualchidun al ûl voltâle par talian, ch'a lu fasi, o le metarai achi sot parcé che vuê o no ai timp par fâ voltaduris.


text:
Paîs Basc: Otegi al jes di preson e al bat su la strade dal dialic
Arnaldo Otegi, il dirigjent plui rapresentatîf de çampe indipendentiste basche, al è tornât in libertât la buinore dai 30 di Avost, daspò cuindis mês di preson. Denant di un centenâr di personis che lu spietavin fûr de preson al à tornât a dî che la uniche soluzion par saltâ fûr dal conflit in vore intal Paîs Basc e je chê dal dialic e des tratativis. Si trate di un percors che al à di permeti al Paîs Basc di decidi in maniere libare dal so avignî e che al à di puartâ ancje ae liberazion dai centenârs di militants bascs impresonâts. Otegi al jere stât arestât ai 8 di Jugn dal 2007 par vie de sô partecipazion a di une manifestazion in ricuart dal etarra Argala sassinât dai grups paramilitârs spagnûi. Il dirigjent abertzale al jere za stât impresonât inte Vierte dal 2005 par jessi membri dal diretîf dal partît politic Batasuna e po tal Març dal 2006 par vê convocât un siopar pe muart di doi militants bascs intes presons spagnolis. A son cetancj i militants indipendentiscj bascs che si cjatin in preson dome par vie de lôr ativitât politiche.
Font: Gara, 30/08/08